

**สาร ม.พ.พ.ท.**

**ปีที่ ๑๕ ฉบับที่ ๗ กรกฎาคม พุทธศักราช ๒๕๕๙**

**ก.แรงงานพม.สร้างอาชีพคนพิการ๑หมื่นอัตรา**

 **   **


กระทรวงแรงงาน พม. ร่วมภาคีเครือข่าย สร้างอาชีพคนพิการ ๑ หมื่นตำแหน่งภายในปี ๖๐ กระทรวงแรงงาน กระทรวงการพัฒนาสังคมและความมั่นคงของมนุษย์ และสำนักงานทุนกลางสร้างเสริมสุขภาพ หรือ สสส. พร้อมภาคีเครือข่าย **ร่วมกันแถลงข่าวความร่วมมือสานพลังประชารัฐสร้างงาน สร้างอาชีพคนพิการ ๑๐,๐๐๐ ตำแหน่ง เพื่อร่วมกันเร่งเดินหน้าดำเนินการทำงานจัดหางานให้กับคนพิการได้ตามเป้าหมายจำนวน ๑๐,๐๐๐ ตำแหน่ง ภายในปี ๒๕๖๐**

โดย **หม่อมหลวงปุณฑริก สมิติ ปลัดกระทรวงแรงงาน กล่าวว่า** กระทรวงแรงงาน พร้อมสนับสนุนให้เกิดการจ้างงานคนพิการเพื่อพัฒนาศักยภาพในการทำงานที่ดีขึ้น พร้อมอำนวยความสะดวกแก่ภาคธุรกิจในการปฏิบัติตามกฎหมาย การจ้างงานที่สามารถจ้างงานคนพิการเข้าทำงานในสถานประกอบการนั้นๆ รวมถึงหน่วยงานของรัฐและรัฐวิสาหกิจ สามารถส่งเสริมให้คนพิการได้รับสัมปทานจัดสถานที่จำหน่ายสินค้า ได้รับการเข้าฝึกงานปรับสภาพแวดล้อมหรืออุปกรณ์เพิ่มหน่วยความสะดวกสำหรับคนพิการ

ส่วนด้าน **นายไมตรี อินทุสุต ปลัดกระทรวงการพัฒนาสังคมและความมั่นคงของมนุษย์ ระบุว่า** กระทรวง ฯ มีหน้าที่ในการประสานนโยบายร่วมกับทุกกระทรวง กรม เพื่อให้คนพิการได้รับการศึกษา มีงานทำ ดำรงชีวิตอย่างอิสระและมีคุณภาพชีวิตที่ดีขึ้น **โดยจะเน้นเรื่องการอำนวยความสะดวกในการปฏิบัติตามกฎหมาย รวมถึงมีศูนย์ฟื้นฟูอาชีพและศูนย์พัฒนาอาชีพ สำหรับคนพิการทั่วประเทศ** ที่จะช่วยเตรียมความพร้อมให้คนพิการก่อนที่จะไปประกอบอาชีพหรือเข้าทำงาน

อย่างไรก็ตาม **มีข้อมูลจากสำนักงานส่งเสริมและพัฒนาคุณภาพชีวิตคนพิการแห่งชาติ (๒ ธ.ค. ๕๗) พบว่า** ประเทศไทยมีคนพิการทั่วประเทศประมาณ ๑.๙ ล้านคน มีคนพิการที่มีบัตรประจำตัวคนพิการ ๑.๖ ล้านคน ส่วนข้อมูลด้านการมีงานทำของคนพิการ จากการสำรวจของสำนักงานสถิติแห่งชาติ พบว่า คนพิการที่มีอายุตั้งแต่ ๑๕ ปีขึ้นไปจำนวนกว่า ๑ ล้านคนไม่ได้ทำงาน ในจำนวนนี้กว่า ๗ แสนคน เป็นคนพิการที่อายุเกินกว่า ๖๐ ปี และกว่า ๓ แสนรายเป็นคนพิการอายุระหว่าง ๑๕ - ๕๙ ปี ที่ไม่มีงานทำ ทั้งที่ยังอยู่ในช่วงของวัยทำงาน  (money.sanook.comออนไลน์ ๒๑ มิ.ย.๕๙)

**โครงการพระมหาชนกเพื่อผู้พิการทางสายตาขอเชิญชมนิทรรศการภาพปูนปั้นผสมสื่อมัลติมีเดีย**

 ****

**โครงการ พระมหาชนก เพื่อผู้พิการทางสายตา โดยบริษัท ปันฝัน ปันยิ้ม จำกัด ร่วมกับภาคีเครือข่าย ได้แก่** มหาวิทยาลัยเทคโนโลยีราชมงคลรัตนโกสินทร์ วิทยาลัยเพาะช่าง, การท่องเที่ยวแห่งประเทศไทย (ททท.), สำนักงานกองทุนสนับสนุนการสร้างเสริมสุขภาพ (สสส.), บมจ.แพลน บี มีเดีย, บริษัท วิธิตา แอนิเมชั่น จำกัด, บริษัท ทีพีไอ โพลีน จำกัด (มหาชน) และบริษัท เบทเตอร์เวย์ (ประเทศไทย) จำกัด **ผู้จัดจำหน่ายเครื่องสำอางขายตรง มิสทิน ขอเชิญชวนผู้พิการทางสายตา นักเรียน นิสิต นักศึกษาและประชาชนทั่วไปร่วมชม**  
 นิทรรศการประติมากรรมปูนปั้นและสื่อมัลติมีเดียในรูปแบบการ์ตูนแอนิเมชั่น ทศชาติชาดก **เรื่อง "พระมหาชนก" ในโครงการพระมหาชนกเพื่อผู้พิการทางสายตา เพื่อให้ผู้พิการทางสายตาได้เข้าถึงหลักการใช้ชีวิตในด้านความเพียรและปัญญา** ซึ่งเป็นการจัดแสดงประติมากรรมปูนปั้น ในลักษณะกำแพงภาพนูนต่ำ โดยใช้มือในการสัมผัส และรับฟังเสียงจากสื่อมัลติมีเดีย **เพื่อให้ผู้พิการทางสายตาได้ก่อเกิดจินตนาการในการเข้าถึงแนวทางการดำเนินชีวิตในด้านความเพียรและปัญญา** ทั้งนี้ **นิทรรศการยังเปิดโอกาสให้บุคคลที่สนใจทั่วไปได้ร่วมชมนิทรรศการได้ด้วย สำหรับเด็ก-เยาวชน** ผู้สนใจทั่วไป ซึ่งเป็นผู้มีสายตาปกติจะได้รับแจกผ้าคาดตา เพื่อปิดดวงตาและใช้มือในการสัมผัสนิทรรศการภาพปูนปั้น เพื่อให้เข้าใจและสามารถรับรู้ความรู้สึกของผู้พิการทางสายตา นอกจากนิทรรศการประติมากรรมภาพปูนปั้นนูนต่ำ ประกอบสื่อมัลติมีเดียในรูปแบบการ์ตูนเคลื่อนไหวแล้ว ภายในงานได้จัดเตรียมกิจกรรมเวิร์กชอป "ปั้นดินให้เป็นเธอ" โดยให้ปิดตาปั้นดินตามจินตนาการของตนและจัดแสดงผลงานการปั้นในบริเวณดังกล่าวด้วย **โดยกำหนดจัดแสดงในระหว่างวันที่ ๒๘-๓๐ มิถุนายน พ.ศ. ๒๕๕๙ ณ ลานสานฝัน อุทยานการเรียนรู้ TK park ชั้น ๘ ศูนย์การค้าเซ็นทรัลเวิลด์ สอบถามรายละเอียดเพิ่มเติมได้ที่ ยุพา สดแสงสุก ๐๘๖ ๘๘๘ ๒๓๒๓ จิดาภา ประมวลทรัพย์ ๐๘๑ ๘๑๗ ๗๑๕๓** (ryt๙.comออนไลน์ ๒๓ มิ.ย.๕๙)

**สปท. ไฟเขียวแผนปฏิรูปพัฒนาศักยภาพศูนย์บริการคนพิการ**

 **การประชุมสภาขับเคลื่อนการปฏิรูปประเทศ (สปท.) ที่มีร.อ.ทินพันธุ์ นาคตะ  ประธานสปท.ทำหน้าที่ประธานประชุม** **ได้พิจารณารายงานของคณะกรรมาธิการขับเคลื่อนการปฏิรูปประเทศด้านสังคม จำนวน ๒ เรื่อง ประกอบด้วย** เรื่องการพัฒนาศักยภาพศูนย์บริการคนพิการ

  วิเชียร ชวลิต รองประธานกรรมาธิการฯ ชี้แจงแผนปฏิรูปการพัฒนาศักยภาพศูนย์บริการคนพิการ ว่า ที่ต้องเร่งปฏิรูปเนื่องจาก**การพัฒนาคุณภาพชีวิตคนพิการถือเป็นเรื่องสำคัญเร่งด่วนและสามารถสัมฤทธิผลในการปฏิรูปได้ในระยะยาว รวมทั้งจะสามารถลดช่องว่างและความเหลื่อมล้ำทางสังคม** โดยเฉพาะความเหลื่อมล้ำด้านรายได้ ด้านสุขภาพและอำนวยความสะดวกในการเดินทางได้

  “ต้องปฏิรูปให้คนพิการได้สิทธิในการประกอบอาชีพในระบบ กำหนดอัตรากำลังข้าราชการในศูนย์บริการคนพิการระดับจังหวัด และพัฒนาศูนย์บริการคนพิการระดับจังหวัดทำหน้าที่กำกับดูแลศูนย์บริการคนพิการทั่วไปอย่างจริงจัง รวมถึงพัฒนาศูนย์บริการคนทั่วไปให้มีมาตรฐานการให้บริการที่มีประสิทธิภาพ" วิเชียร กล่าว

  ทั้งนี้ **สมาชิกสปท.ส่วนใหญ่อภิปรายสนับสนุนแผนปฏิรูปตามรายงานนี้ เพราะเชื่อว่าจะทำให้คนพิการสามารถใช้ชีวิตอยู่ในสังคมได้อย่างมีความสุข** มีส่วนร่วมทางสังคมและสามารถเข้าถึงทรัพยากรได้ แต่บางส่วนเสนอแนะว่าไม่ควรตั้งศูนย์พัฒนาศักยภาพคนพิการเพิ่มขึ้นอีก **แต่ควรหาวิธีทำให้ศูนย์ฯ ที่มีอยู่แล้วดำเนินงานได้อย่างมีประสิทธิภาพและเข้าถึงคนพิการได้อย่างแท้จริง** จากนั้นที่ประชุมมีมติให้ความเห็นชอบรายงานดังกล่าวด้วยคะแนน ๑๔๕ ต่อ ๒ เสียง งดออกเสียง ๑๕ เสียง (prachatai.comออนไลน์ ๒๑ มิ.ย.๕๙)

**สนช.มณเฑียร แจงสาระสำคัญของอนุสัญญาว่าด้วยสิทธิคนพิการ**

 **มณเฑียร บุญตัน สมาชิกสภานิติบัญญัติแห่งชาติ (สนช.) ให้สัมภาษณ์ในรายการ  "อินไซด์ รัฐสภา" ออกอากาศทางสถานีวิทยุกระจายเสียงรัฐสภา ถึงสาระสำคัญของอนุสัญญาว่าด้วย สิทธิคนพิการ** (Convention on the Rights of Persons with Disabilities - CRPD)ว่า CRPD เป็นกฎหมายสิทธิมนุษยชนระหว่างประเทศที่ส่งเสริมพิทักษ์ และ**รับรองให้คนพิการได้รับการคุ้มครองสิทธิมนุษยชน เสรีภาพขั้นพื้นฐานและมีความเสมอภาคอย่างเต็มที่ พร้อมทั้งส่งเสริมการเคารพศักดิ์ศรีที่มีมาแต่กำเนินของคนพิการ อนุสัญญาฉบับนี้ยังถือเป็นอนุสัญญาฉบับแรกที่ครอบคลุมประเด็นเกี่ยวกับสิทธิมนุษยชนของคนพิการ** ไม่เฉพาะด้านพลเมือง แต่รวมถึงเศรษฐกิจ สังคม วัฒนธรรมและชีวิตครอบครัว นอกจากสิทธิข้างต้นแล้ว อนุสัญญาฉบับนี้ยังมีกลไกพิเศษคือ ได้ระบุถึงการติดตามตรวจสอบทั้งในระดับชาติ นานาชาติ และกำหนดการมีส่วนร่วมขององค์กรคนพิการ ขณะเดียวกันได้พูดถึงรายละเอียดอื่นๆ ที่นำมาเป็นแนวทางในการพัฒนาได้อีกด้วย จึงถือเป็นสนธิสัญญาที่มองได้ ๒ มิติ คือ มองให้เป็นกฎหมายสิทธิมนุษยชนที่เข้มข้นหรือเป็นเครื่องมือในการพัฒนาได้ด้วย

**มณเฑียร กล่าวเพิ่มเติมว่า** CRPD เป็นกฎหมายสิทธิมนุษยชนฉบับแรกที่สหภาพยุโรป หรือ EU เข้าเป็นภาคีด้วย โดยมองว่า อาเซียนมีลักษณะการรวมตัวของประเทศสมาชิกในระดับภูมิภาคคล้ายกับ EUจึงมีความหวังว่า จะทำให้อาเซียนเข้าเป็นภาคี CRPDซึ่งขณะนี้อยู่ระหว่าง ศึกษารูปแบบกฎบัตรอาเซียน หากเข้าเป็นได้จะเหมือนเป็นภาคี ๒ ชั้น คือ ระดับภูมิภาค ที่จะเป็นการส่งเสริมความร่วมมือประเทศสมาชิกด้วยกัน กำหนดยุทธศาสตร์ร่วมกัน หรือ อาเซียนอาจจัดตั้งคณะกรรมาธิการพิเศษที่ดูเรื่องกิจการคนพิการขึ้น

ทั้งนี้ ภาคีอนุสัญญาว่าด้วยสิทธิคนพิการ เป็น ๑ ใน ๙ สนธิสัญญาด้านสิทธิมนุษยชนของโครงการสหประชาชาติ โดยไทยเป็นภาคีอยู่ ๗ ฉบับ เป็นกฎหมายระหว่างประเทศที่ผ่านความเห็นชอบจากที่ประชุมสมัชชาใหญ่แห่งสหประชาชาติ มีประเทศสมาชิกลงนามให้สัตยาบัน และมีพันธกรณีที่จะต้องปฏิบัติตาม **กรณีอนุสัญญาว่าด้วยสิทธิคนพิการ ไทยได้ให้สัตยาบันเข้าเป็นรัฐภาคีตั้งแต่วันที่ ๒๙ ก.ค. ๒๕๕๑ มีผลบังคับวันที่ ๒๘ ส.ค. ๒๕๕๑ เป็นสนธิสัญญาที่ภาคประชาสังคมตื่นตัวที่จะเข้ามามีส่วนร่วมในการยกร่าง** (prachatai.comออนไลน์ ๒๑ มิ.ย.๕๙)

**สานพลังประชารัฐ สร้างงาน สร้างอาชีพคนพิการ ๑๐,๐๐๐ ตำแหน่ง**


 **หม่อมหลวงปุณฑริก สมิติ ปลัดกระทรวงแรงงาน เป็นประธานแถลงข่าว “สานพลังประชารัฐ สร้างงาน สร้างอาชีพคนพิการ ๑๐,๐๐๐ ตำแหน่ง” โดยความร่วมมือระหว่างกระทรวงแรงงาน กระทรวงการพัฒนาสังคมและความมั่นคงของมนุษย์ และสำนักงานกองทุนสนับสนุนการสร้างเสริมสุขภาพ (สสส.)ว่า** กระทรวงแรงงาน มีบทบาทในการสร้างงาน ส่งเสริมการจ้างงาน โดยเฉพาะอย่างยิ่งงานที่มีคุณค่า โดยมีกรมการจัดหางานดูแลเรื่องการจ้างงาน การจ้างงานคนพิการ ซึ่งพร้อมอำนวยความสะดวกภาคธุรกิจในการปฏิบัติตามกฎหมายการจ้างงาน ตามมาตรา ๓๓ ซึ่งสถานประกอบการสามารถจ้างงานคนพิการเข้าทำงานในสถานประกอบการนั้นๆ หรือจะจ้างงานให้คนพิการทำงานในชุมชนตามภารกิจของสถานประกอบการ หรือเพื่อประโยชน์สาธารณะ ตามนโยบายของสถานประกอบการก็ได้ **ถือเป็นการจ้างงานที่สอดคล้องกับกฎหมายแรงงาน และมาตรา ๓๕ สถานประกอบการรวมถึงหน่วยงานของรัฐและรัฐวิสาหกิจสามารถส่งเสริมให้คนพิการ หรือผู้ดูแลคนพิการได้รับสัมปทาน จัดสถานที่จำหน่ายสินค้าหรือบริการ จ้างเหมาบริการหรือจำหน่ายสินค้า ฝึกงานปรับสภาพแวดล้อมหรืออุปกรณ์เพื่อเอื้ออำนวยความสะดวกสำหรับคนพิการ จัดบริการล่ามภาษามือ หรือให้ความช่วยเหลืออื่นใด** นอกจากนี้มีกรมพัฒนาฝีมือแรงงานที่พร้อมจะสนับสนุนเรื่องการฝึกอบรมทักษะฝีมือคนพิการ กรมสวัสดิการและคุ้มครองแรงงานดูแลเรื่องการคุ้มครองแรงงานให้ได้รับสิทธิตามกฎหมาย และมีสำนักงานประกันสังคมอำนวยความสะดวกเรื่องสิทธิประโยชน์ของผู้ประกันตน

**ปลัดกระทรวงแรงงาน กล่าวเพิ่มเติมว่า** ได้มีการสำรวจตำแหน่งงานว่างในภาคเอกชนที่พร้อมจ้างงานคนพิการพบว่ามีอยู่ ๒๐,๐๐๐ ตำแหน่ง ที่พร้อมจะให้มีการจ้างงาน โดยไม่รวมกับของกระทรวงการพัฒนาสังคมและความมั่นคงของมนุษย์ที่มีอยู่อีก ๑๖,๐๐๐ ตำแหน่ง **ขณะเดียวกันได้ประสานกับหน่วยงานต่างๆ ส่งคนพิการเข้าทำงานกับหน่วยงานและชุมชน ซึ่งในส่วนของตำแหน่งงานไม่น่าจะมีปัญหา อยู่ตรงที่การร่วมแรงร่วมใจของภาคีต่างๆ** **ในการเตรียมคนพิการเข้าสู่การจ้างงาน** รวมถึงความร่วมมือจากภาคเอกชนให้มีการจ้างงานมากกว่าการจ่ายเงินเข้ากองทุนส่งเสริมและพัฒนาคุณภาพชีวิตคนพิการ ซึ่งในเรื่องนี้ได้มีการพูดคุยกันมาระยะหนึ่งแล้ว จึงนับว่ามีความพร้อมที่จะเดินหน้าต่อไป โดยตั้งเป้าจ้างงานคนพิการ ๑๐,๐๐๐ ตำแหน่ง ภายในปี ๒๕๕๙-๒๕๖๐

**นายไมตรี อินทุสุต ปลัดกระทรวงการพัฒนาสังคมและความมั่นคงของมนุษย์ กล่าวว่า** กระทรวงการพัฒนาสังคมและความมั่นคงของมนุษย์ (พม.) มีหน้าที่ในการประสานนโยบายร่วมกับทุกกระทรวง ทบวง กรม เพื่อให้คนพิการได้รับการศึกษา มีงานทำ ดำรงชีวิตอิสระ หรือมีคุณภาพชีวิตที่ดีขึ้น **สำหรับความร่วมมือในครั้งนี้จะเน้นเรื่องการอำนวยความสะดวกในการปฏิบัติตามกฎหมาย** นอกจากนั้น ยังมีศูนย์ฟื้นฟูอาชีพและศูนย์พัฒนาอาชีพสำหรับคนพิการทั่วประเทศที่จะช่วยฝึกอาชีพและเตรียมความพร้อมให้คนพิการ ก่อนที่จะประกอบอาชีพหรือเข้าทำงานในสถานประกอบการหน่วยงานของรัฐ หรือการทำงานในชุมชน เพื่อปฏิบัติภารกิจอันก่อให้เกิดประโยชน์แก่ชุมชน สิ่งสำคัญอีกประการหนึ่งคือ จะเร่งรัดการปฏิบัติตามมติคณะรัฐมนตรีในการรับคนพิการเข้าทำงานในหน่วยงานของรัฐและเอกชนให้คนพิการได้เข้ารับการทำงานไม่น้อยกว่า ๑๐,๐๐๐ ตำแหน่ง

**ดร.สุปรีดา อดุลยานนท์ ผู้จัดการสำนักงานกองทุนสนับสนุนการสร้างเสริมสุขภาพ (สสส.) กล่าวว่า** ถือเป็นโอกาสดีที่หน่วยงานภาครัฐ ภาคประชาสังคม และภาคเอกชนเข้ามามีส่วนร่วมอย่างจริงจังในการผลักดันการจ้างงานคนพิการ ทำให้คนพิการมีงานทำ อันเป็นปัจจัยพื้นฐานให้คนพิการมีรายได้ มีศักดิ์ศรี และมีคุณภาพชีวิตที่ดีขึ้น ซึ่ง สสส.พร้อมร่วมสนับสนุนและบูรณาการงานด้านคนพิการในมิติอื่นๆ ที่ดำเนินการอยู่เพื่อขับเคลื่อนให้บรรลุผลต่อไป(thansettakij.comออนไลน์ ๒๑ มิ.ย.๕๙)

**ภาษามือ..เปิดโลกเงียบ…สู่โลกกว้าง**

****

**ตาแดง,ตาแดงช้ำ**

**Bloodshot eye, Pink eye**

**สอน “ดนตรี” ผู้ป่วยเด็ก เพิ่มสมาธิ พัฒนาการ ทักษะสังคม**

 **รพ.เด็ก ใช้ดนตรีสอนผู้ป่วยเด็กคู่งานวิชาการ เพิ่มพัฒนาการเด็ก ชี้ ดนตรีช่วยพัฒนาการทำงานของอวัยวะต่าง ๆ สมองมีความจำดี พัฒนาสมาธิ การฟัง การพูด การอ่าน การปรับตัวกับสังคม**  
 **นพ.สุพรรณ ศรีธรรมมา อธิบดีกรมการแพทย์ กล่าวภายหลังเปิดการประชุมวิชาการกุมารเวชศาสตร์ สุขภาพเด็กแห่งชาติครั้งที่ ๑๗ ว่า** กาประชุมในปีนี้จะเน้นความร่วมมือในการดูแลเด็กจากทุกภาคส่วนที่เกี่ยวข้อง ตั้งแต่การให้ความรู้เกี่ยวกับการป้องกันโรค เพื่อไม่ให้เจ็บป่วย หรือเมื่อเจ็บป่วยแล้วจะต้องมีแพทย์ผู้เชี่ยวชาญคอยให้การรักษาและให้ความรู้กับผู้ปกครองอีกด้วยเพื่อลดความเจ็บป่วยที่รุนแรงลง  
 **รศ.คลินิก พญ.ศิราภรณ์ สวัสดิวร ผอ.สถาบันสุขภาพเด็กแห่งชาติมหาราชินี (รพ.เด็ก) กล่าวว่า** ที่ผ่านมา รพ.เด็ก ได้นำความรู้จากการประชุมวิชาการกุมารเวชศาสตร์ มาส่งเสริมต่อในการดูแลรักษาเด็ก ทั้งการเพิ่มทักษะความรู้ ป้องกัน และเสริมสร้างพัฒนาการด้านต่าง ๆ ของเด็ก เช่น การรณรงค์เพื่อเสริมสร้างทักษะและพัฒนาการในเด็กเล็กผ่านการเล่นดนตรี **ทั้งยังได้มีการนำดนตรีมาร่วมสอนผู้ป่วยเด็กควบคู่กับวิชาการด้านต่าง ๆ เพื่อให้เด็กมีพัฒนาการที่ดีขึ้น** นอกจากนี้ ยังมีโครงการสอนเด็กกลุ่มพิเศษที่เป็นออทิสติกเล่นเปียโน ๑ to ๕ ซึ่งเป็นการจัดขึ้นมาเป็นพิเศษเพื่อใช้ในการกระตุ้นพัฒนาการของเด็กและหลังจากเด็กออทิสติกเล่นไประยะหนึ่งจะพบว่ามีพัฒนาการที่ดีขึ้น  
  **“การส่งเสริมให้เด็กได้ทำกิจกรรมต่าง ๆ ทั้ง เล่นดนตรี อ่านหนังสือนิทาน เล่นกีฬา จะช่วยทำให้เด็กมีพัฒนาการทางด้านร่างกาย สติปัญญา อารมณ์ และสังคมที่ดีขึ้น รวมถึงมีกระบวนการเปลี่ยนแปลงด้านต่าง ๆ ให้สามารถทำสิ่งที่ยุ่งยากหรือซับซ้อนได้ดียิ่งขึ้น** โดยในส่วนของการเล่นดนตรีนั้น จะส่งผลต่อพัฒนาการของเด็กในทุกด้าน เพราะการเล่นดนตรีจะช่วยพัฒนาการทำงานประสานกันของอวัยวะต่าง ๆ ทั้ง ตา นิ้วมือ อวัยวะรับเสียง การทำงานของสมองแต่ละส่วนทำให้มีความจำที่ดี ช่วยพัฒนาสมาธิ ทักษะการฟัง การพูด การอ่าน และยังทำให้สามารถปรับตัวเข้ากับสังคมได้ดีอีกด้วย” รศ.คลินิก พญ.ศิราภรณ์ กล่าว (ASTVผู้จัดการออนไลน์ ๒๒ มิ.ย.๕๙)

**หล่อมาก! โลกโซเชียลฯ แห่ชื่นชมหนุ่มออทิสติกเชียงใหม่ อาสาร่วมทีมกู้ภัยช่วยคน**



เชียงใหม่ - **โลกโซเชียลแห่แชร์-ชื่นชมหนุ่มออทิสติกจิตอาสา วัย ๔๑ ปี ชาวเชียงใหม่ ใจหล่อมาก ร่วมเป็นอาสากู้ภัยช่วยเหลือคนเจ็บ-โบกรถอำนวยความสะดวกด้านการจราจร พร้อมฝากบอกต่อถึงเด็กออทิสติก“อย่าท้อชอบงานอะไรช่วยสังคมได้ทำให้เต็มที่”**

เมื่อวันที่ (๒๔ มิ.ย.) ผู้สื่อข่าวรายงานว่า **ขณะนี้ผู้คนในสังคมออนไลน์ต่างแชร์เรื่องราวของหนุ่มออทิสติกสู้ชีวิต ที่ทำหน้าที่อาสาสมัครกู้ภัยช่วยเหลือคนเจ็บ จนมีคนชื่นชมผ่านโลกโซเชียลเฟซบุ๊กกันอย่างล้นหลาม** จากการตรวจสอบพบว่าอาสากู้ภัยหนุ่มออทิสติกรายนี้คือ **นายวรวัฒน์ เทพวงศ์ หรือบอย อายุ ๔๑ ปี** อยู่บ้านเลขที่ ๑๔๖ หมู่ ๗ บ้านวัวลาย ต.หารแก้ว อ.หางดง จ.เชียงใหม่ เป็นเจ้าหน้าที่อาสาสมัครกู้ภัยเทศบาลต.หารแก้วอ.หางดงจ.เชียงใหม่  
 **ซึ่งหากไม่มีเหตุ ทางเจ้าหน้าที่กู้ภัย รวมทั้งนายวรวัฒน์ หนุ่มออทิสติก ก็ต้องคอยอำนวยความสะดวกด้านการจราจรหน้าโรงเรียนทั้งตอนเช้า-เย็น** แต่หากมีอุบัติเหตุเกิดขึ้นก็ต้องคอยช่วยเหลือไปรับคนเจ็บปฐมพยาบาลเบื้องต้นก่อนนำส่งโรงพยาบาลรักษาทันที โดยมี จ.ส.อ.วีรวิทย์ สันคำ เจ้าพนักงานป้องกันและบรรเทาสาธารณภัยเทศบาลต.หารแก้ว นายเอกลักษณ์ ทะนันไชย ผู้ช่วยเจ้าพนักงานป้องกันและบรรเทาสาธารณภัยเทศบาลต.หารแก้ว นายชรินทร์ บัวบาน และนายกัลชาญ คำจังหมั้น เพื่อนเจ้าหน้าที่อาสาสมัครกู้ภัยฯ คอยดูแลด้วย

**จ.ส.อ.วีรวิทย์ สันคำ เจ้าพนักงานป้องกันและบรรเทาสาธารณภัย เทศบาลต.หารแก้ว ในฐานะดูแลงานกู้ชีพกู้ภัย และเป็นผู้บังคับบัญชาของนายวรวัฒน์ เปิดเผยว่า** นายวรวัฒน์เป็นอาสาสมัครมาเป็นครั้งคราว แต่ก็มีจิตใจเมตตาชอบช่วยเหลือเพื่อนมนุษย์ แม้จะปฏิบัติงานได้ไม่คล่องแคล่วเหมือนเจ้าหน้าที่ทั่วไป แต่ก็ถือเป็นคนจิตใจดีงามที่ต้องการช่วยเหลือสังคม  
 **ด้านนายเอกลักษณ์ ทะนันไชย ผู้ช่วยเจ้าพนักงานป้องกันและบรรเทาสาธารณภัยเทศบาลต.หารแก้ว กล่าวเสริมว่า** โดยรวมแล้วนายวรวัฒน์คือคนที่มีใจรัก แม้ยังไม่คล่องแคล่วเพราะยังไม่มีประสบการณ์ แต่มีใจรักและมีความเป็นมิตรยิ้มแย้มแจ่มใสการที่ได้เข้ามาช่วยงานถือเป็นสิ่้งที่ดี  
 **นายไชยมงคล จันทร์ตา นายกเทศมนตรีต.หารแก้ว เปิดเผยว่า** ในนามของผู้บริหารเทศบาลฯ เราก็ได้เปิดโอกาสให้ผู้ที่ด้อยโอกาสในชุมชนและสังคมได้มีส่วนร่วมในภารกิจของเทศบาลฯ กรณีของนายวรวัฒน์คือได้ร่วมงานในส่วนของงานป้องกันและบรรเทาสาธารณภัยภายใต้ศักยภาพและขีดความสามารถของเขา เพราะอย่างน้อยเขาก็มีโอกาสช่วยเหลือสังคมในมิติต่างๆได้ **ขณะที่นายวรวัฒน์ หนุ่มออทิสติกจิตอาสา กล่าวว่า** ชอบงานกู้ภัยช่วยเหลือคนมาก อยากให้เด็กน้องๆ หรือเด็กออทิสติกอย่าย่อท้อต่อชีวิต ชอบงานอะไรที่ช่วยเหลือสังคมได้ก็ขอให้ทำด้วยใจสู้ต่อไป (ASTVผู้จัดการออนไลน์ ๒๔ มิ.ย.๕๙)

http://unitus.synergy-e.com/www/delivery/lg.php?bannerid=12082&campaignid=3771&zoneid=4960&loc=http%3A%2F%2Fwww.banmuang.co.th%2Fnews%2Fpolitic%2F53496&referer=https%3A%2F%2Fwww.google.co.th%2F&cb=3c2f6b4fe1&oxsize=1x1

**"เบิร์ด"ชวนให้กำลังใจนักร้องนักดนตรีตาบอด**  
 **เบิร์ด–ธงไชย ชวนส่งกำลังใจ ให้โอกาสนักร้องนักดนตรีตาบอด ในโครงการ “จากถ.สู่ดวงดาว” โดยกระทรวงการพัฒนาสังคมและความมั่นคงของมนุษย์ (พม.) โดยกรมส่งเสริมและพัฒนาคุณภาพชีวิตคนพิการ (พก.) ร่วมกับสมาคมคนตาบอดแห่งประเทศไทย กับ บ.จีเอ็มเอ็ม แกรมมี่ เตรียมส่งบทเพลง “กำลังใจ” ต่อเนื่องจากบทเพลง “สิ่งของ” ซึ่งเป็นผลงานของกลุ่มศิลปินตาบอด จากโครงการ “จากถ.สู่ดวงดาว”** (From Street to Stars หรือ S๒S) ติดตามชมผลงานได้ทางยูทูบ“S๒S Channel” เบิร์ดเผย “เบิร์ดรู้สึกว่าเค้าเหมือนน้องของเราจริงๆ เค้ามีความบริสุทธิ์มากที่สุดเพราะว่าไม่มีละครให้ดู ไม่มีภาพตัวอย่างให้เห็น เวลาคิดเวลาตีโจทย์ของเพลงที่ร้อง คือร้องออกมาจากใจจริงๆ น่าเคารพในสิ่งที่เค้าเป็นครับ เบิร์ดขอกำลังใจคนไทยทุกๆคน ให้ลูกหลานคนไทยอย่างพวกน้องๆนี้ ด้วยนะครับ เค้ามีความสามารถมาก มีพรสวรรค์ แต่ว่าโอกาสยังไม่ได้เทียบเท่ากับพวกเรา ขอใจทุกคนให้ในวันที่เราได้เจอ ได้พบ ได้เห็น ช่วยได้ช่วยกันนะครับ น้องๆกำลังจะกลายเป็นนักร้องอาชีพ ช่วยกันอุดหนุนด้วยนะครับ”.(ไทยรัฐออนไลน์๒๗มิ.ย.๕๙)

**เด็กออทิสติกอ่านหนังสือให้สุนัขฟัง**

**** **ที่สหรัฐอเมริกา ได้มีการเปิดให้เด็กๆ ที่อ่านหนังสือไม่คล่องและไม่มั่นใจในตัวเอง ได้ฝึกอ่านหนังสือให้สุนัขในศูนย์พังพิงฟัง** เพื่อประโยชน์ของทั้งตัวเด็กเองและสุนัข โดยทั้งคู่จะมีพัฒนาที่ดีขึ้นสามารอยู่ร่วมกับผู้อื่นได้ง่ายขึ้น **เด็กชายคนนี้มีชื่อว่า Jacob วัย ๖ ปี เป็นออทิสติกที่มีสมาธิที่จะสั้นกว่าเด็กปกติ** เขาไม่สามารถทนกับเสียงดังๆ ได้ ทำให้อยู่ร่วมกับคนอื่นๆ ได้ยาก **แต่หลังจาก ๑ ปี ที่ Jacob ได้มานั่งอ่านหนังสือให้สุนัขที่ศูนย์พักพิงสัตว์ Carson Animal Shelter ในเมืองลอสแองเจลิสฟัง เขาก็เริ่มดีขึ้น**

เนื่องจากในศูนย์พักพิง จะมีเสียงเห่าหอนของสุนัขอยู่ตลอดเวลา ทำให้เขาค่อยๆ ปรับตัวได้ และ**การที่เขาจดจออยู่กับอ่านหนังสือตรงหน้าให้สุนัขได้ฟังทำให้มีสมาธิ ส่วนสุนัขเองก็จะค่อยๆ ชินกับคน เริ่มหายจากอาการหวาดกลัว ร่าเริง สดใจ สร้างโอกาสให้มีคนรับไปเลี้ยงได้มากขึ้นตามมาด้วย** เรียกได้ว่าการอ่านหนังสือนั้น ได้ทั้งความรู้ สมาธิ แล้วยังทำให้ตัวเราพัฒนาไปในทางที่ดีอีกด้วย (krobkruakao.comออนไลน์ ๒๐ มิ.ย.๕๙)

**ยูนิเซฟ จับมือ ๔ องค์กรหลัก พัฒนาสุขภาพเด็กพิการ เน้นเท่าเทียม-คุณภาพ**

 **ยูนิเซฟ ร่วมกับ สพฐ. สธ. พม. และสเปเชียล โอลิมปิก ขับเคลื่อนโครงการพัฒนาระบบการดูแลสุขภาพเด็กพิการในชุมชนทั่วประเทศ** เพื่อส่งเสริมโอกาสที่เท่าเทียมในการเข้าถึงบริการสุขภาพที่เหมาะสม และมีคุณภาพ โดยตั้งเป้าไม่น้อยกว่าร้อยละ ๘๐

เมื่อวันที่ ๓๐ มิ.ย. ๕๙ **นายสุเทพ ชิตวงษ์ รองเลขาธิการคณะกรรมการการศึกษาขั้นพื้นฐาน เป็นประธานในพิธีลงนามในบันทึกข้อตกลงความร่วมมือ (MOU) ระหว่าง ๖ องค์กร** โดยมี นายแพทย์วชิระ เพ็งจันทร์ อธิบดีกรมอนามัย แพทย์หญิงอัมพร เบญจพลพิทักษ์ ผู้แทนอธิบดีกรมสุขภาพจิตนายสมชาย เจริญอำนวยสุข อธิบดีกรมส่งเสริมและพัฒนาคุณภาพชีวิตคนพิการ นายโธมัส ดาวิน ผู้แทนองค์การยูนิเซฟ ประเทศไทย และนางสาวรัชนีวรรณ บูลกุล ผู้อำนวยการคณะกรรมการสเปเชียลโอลิมปิคแห่งประเทศไทย **เพื่อประสานความร่วมมือดำเนินโครงการพัฒนาระบบการตรวจสุขภาพการคัดกรอง การดูแลรักษา และติดตามผลการให้บริการด้านสุขภาพแก่เด็กพิการในชุมชนทั่วประเทศ** ภายใต้ความร่วมมือครั้งนี้ **ทั้งหกองค์กรจะเน้นให้เด็กพิการได้รับการตรวจสุขภาพอย่างมีคุณภาพและเป็นระบบ โดยจะมีการพัฒนาเครื่องมือการตรวจคัดกรองสุขภาพ การฝึกอบรมบุคลากรด้านสาธารณสุข และด้านการศึกษา ในการดูแล รักษา และติดตามผลการตรวจสุขภาพสำหรับเด็กพิการโดยในปี ๒๕๕๙-๒๕๖๐ นี้** ยูนิเซฟจะสนับสนุนด้านวิชาการ และงบประมาณในการดำเนินโครงการดังกล่าว ในศูนย์การศึกษาพิเศษใน ๘ จังหวัดนำร่อง ได้แก่ พิษณุโลก แม่ฮ่องสอน จันทบุรี ลพบุรี นครราชสีมา อุดรธานี ภูเก็ต และสุราษฎร์ธานี และเตรียมความพร้อมสำหรับการขยายโครงการตรวจสุขภาพไปยังศูนย์การศึกษาพิเศษอื่นๆ ใน ๗๗ จังหวัดทั่วประเทศในปี ๒๕๖๐ ต่อไป

**ด้าน นายสุเทพ ชิตยวงษ์ รองเลขาธิการคณะกรรมการการศึกษาขั้นพื้นฐาน กล่าวว่า** กระทรวงศึกษาธิการ ได้ประกาศให้ปี ๒๕๕๙ นี้เป็นปีแห่งความร่วมมือด้านการจัดการศึกษาสำหรับบุคคลที่มีความต้องการจำเป็นพิเศษ **ซึ่งความร่วมมือระหว่าง ๖ องค์กรครั้งนี้ แสดงให้เห็นถึงความมุ่งมั่น และจุดยืนในการทำงานร่วมกันระหว่างหน่วยงานที่เกี่ยวข้อง** เพื่อสร้างหลักประกันให้เด็กพิการมีสุขภาพดี และสามารถพัฒนาตนเองได้อย่างเต็มศักยภาพ  
 ขณะที่ **นายโธมัส ดาวิน ผู้แทนองค์การยูนิเซฟ ประเทศไทย กล่าวว่า** เด็กพิการเป็นเด็กกลุ่มหนึ่งที่ขาดโอกาสที่สุดในทุกสังคมทั่วโลก โดยต้องเผชิญอุปสรรคต่างๆ ในการเข้าถึงบริการทางสุขภาพและการศึกษา ยูนิเซฟต้องการร่วมมือกับภาคีทั้ง ๕ องค์กร เพื่อส่งเสริมให้สังคมตระหนักถึงความต้องการของเด็กพิการมากขึ้น ตลอดจนพร้อมสนับสนุนให้นักวิชาชีพด้านสาธารณสุข บุคลากร ครู ผู้ปกครอง เจ้าหน้าที่ท้องถิ่น สมาชิกในชุมชน ให้สามารถเข้าถึงข้อมูลด้านสุขภาพ มีความรู้และทักษะอย่างเพียงพอสำหรับให้การดูแลเด็กพิการอย่างถูกต้องเหมาะสม

ทั้งนี้ **ทาง กระทรวงสาธารณสุข โดยกรมสุขภาพจิตและกรมอนามัยนั้น มีความพร้อมที่จะร่วมดำเนินงานอย่างต่อเนื่อง** ในการสนับสนุน และประสานงานเครือข่ายสาธารณสุข ตลอดจนการพัฒนาเทคนิควิธีการ และองค์ความรู้ที่มีความสำคัญต่อการพัฒนาระบบดูแลสุขภาพ ทั้งด้านร่างกายและจิตใจของผู้พิการทั่วประเทศ โดยตั้งเป้าให้คนพิการเข้าถึงบริการสุขภาพไม่น้อยกว่าร้อยละ๘๐ (ไทยรัฐออนไลน์ ๓๐ มิ.ย.๕๙)

**มติกพช.รับทราบการจ่ายเบี้ยความพิการอปท.**

 **"บิ๊กเข้" นั่งหัวโต๊ะถก คกก. กพช. ขณะที่วงประชุมมีมติรับทราบการจ่ายเบี้ยความพิการขององค์กรปกครองท้องถิ่น**

เมื่อวันที่ ๔ ก.ค. ๕๙ ที่ทำเนียบรัฐบาล **พล.ร.อ.ณรงค์ พิพัฒนาศัย รองนายกรัฐมนตรี เป็นประธานการประชุมคณะกรรมการส่งเสริมและพัฒนาคุณภาพชีวิตคนพิการแห่งชาติ (กพช.) ครั้งที่ ๒/๒๕๕๙ ร่วมกับ นายสุทธิพงษ์ จุลเจริญ รองปลัดกระทรวงมหาดไทย และหน่วยงานที่เกี่ยวข้อง ซึ่งสรุปสาระสำคัญ ดังนี้** ที่ประชุมรับทราบการจ่ายเบี้ยความพิการให้คนพิการขององค์กรปกครองส่วนท้องถิ่น(ฉบับที่ ๒) พ.ศ. ๒๕๕๙ ได้ประกาศในราชกิจจานุเบกษา เมื่อวันที่ ๒๕ พฤษภาคม ๒๕๕๙ **โดยมีการปรับแก้ไขสาระสำคัญที่เป็นประโยชน์ต่อคนพิการ ดังนี้**  **๑. กำหนดให้คนพิการที่ได้จดทะเบียนคนพิการตามกฎหมาย** ว่าด้วยการส่งเสริมคุณภาพชีวิตคนพิการ ลงทะเบียนและยื่นคำขอรับเงินเบี้ยความพิการด้วยตนเองต่อองค์กรปกครองส่วนท้องถิ่นที่ตนมีภูมิลำเนา ณ ที่ทำการองค์กรปกครองส่วนท้องถิ่น หรือสถานที่ที่องค์กรปกครองส่วนท้องถิ่นกำหนด และมีสิทธิรับเงินเบี้ยความพิการในเดือนถัดไป **๒. กำหนดให้คนพิการซึ่งได้รับเงินเบี้ยความพิการจากองค์กรปกครองส่วนท้องถิ่นหนึ่ง** และย้ายภูมิลำเนาไปอยู่องค์กรปกครองส่วนถิ่นอื่น หรือกทม. ให้คนพิการนั้นลงทะเบียน และยื่นคำขอรับเงินเบี้ยความพิการด้วยตนเอง ต่อองค์กรปกครองส่วนท้องถิ่นแห่งใหม่ที่ตนมีภูมิลำเนา และให้ได้รับเงินเบี้ยความพิการจากองค์กรปกครองส่วนท้องถิ่นแห่งใหม่ในเดือนถัดไป ทั้งนี้ องค์กรปกครองส่วนท้องถิ่นแห่งใหม่ต้องได้รับการยืนยันจากองค์กรปกครองส่วนท้องถิ่นเดิมที่จ่ายเงินเบี้ยความพิการเพื่อไม่ให้เกิดความซ้ำซ้อน   
 **๓. กำหนดให้ภายในเดือนมกราคมของทุกปี** ให้องค์กรปกครองส่วนท้องถิ่นบันทึกรายชื่อคนพิการที่มีสิทธิได้รับเงินเบี้ยความพิการในระบบสารสนเทศ พร้อมทั้งรายงานตามที่กรมส่งเสริมการปกครองท้องถิ่นกำหนด เพื่อใช้เป็นข้อมูลในการขอตั้งงบประมาณและจัดสรรงบประมาณ และ **๔. กำหนดให้คนพิการที่ได้ลงทะเบียนเพื่อขอรับเงินเบี้ยความพิการของปีงบประมาณ พ.ศ. ๒๕๖๐ ไว้แล้ว** เมื่อเดือนพฤศจิกายน ๒๕๕๘ ให้ถือว่าเป็นคนพิการที่ได้ลงทะเบียนและยื่นคำขอรับเงินเบี้ยความพิการแล้วตามระเบียบนี้  
 นอกจากนี้ **ที่ประชุมรับทราบการให้สัตยาบันต่อพิธีสารเลือกรับของอนุสัญญาว่าด้วยสิทธิคนพิการโดยเห็นชอบให้ประเทศไทยเข้าเป็นภาคี** และให้สัตยาบันต่อพิธีสารเลือกรับของอนุสัญญาว่าด้วยสิทธิคนพิการ และมอบหมายให้กระทรวงการต่างประเทศ  โดยกรมสนธิสัญญาและกฎหมาย ดำเนินการจัดทำภาคยานุวัติสารดังกล่าวต่อไป  
 ทั้งนี้ **ที่ประชุมยังได้รับทราบตามที่คณะกรรมการฯ ได้มีมติการเข้าเป็นภาคีสนธิสัญญามาร์ราเคชเพื่ออำนวยความสะดวกในการเข้าถึงงานที่มีการโฆษณาแล้วสำหรับคนตาบอด คนพิการทางการเห็น และคนพิการทางสื่อสิ่งพิมพ์** และให้กระทรวงพาณิชย์รับความเห็นของกระทรวงการต่างประเทศและสำนักงานคณะกรรมการกฤษฎีกาไปพิจารณาดำเนินการในส่วนที่เกี่ยวข้องต่อไปด้วย ทั้งนี้ หากจะมีการยื่นภาคยานุวัติสารอันเป็นขั้นตอนการแสดงเจตนา ให้มีผลผูกพันตามสนธิสัญญามาร์ราเคชจะมีการยื่นภาคยานุวัติสารอันเป็นขั้นตอนการแสดงเจตนาให้มีผลผูกพันตามสนธิสัญญามาร์ราเคชเมื่อใด ให้กระทรวงพาณิชย์นำเรื่องดังกล่าวเสนอต่อคณะรัฐมนตรีเพื่อให้ความเห็นชอบอีกครั้งหนึ่ง(ไทยรัฐออนไลน์๔ก.ค.๕๙)

**ผู้พิการที่บุรีรัมย์แห่ทำสัญญากู้เงินกองทุนฯ นำไปลงทุนประกอบอาชีพคึกคัก**

   **ผู้พิการจากหลายอ.ที่บุรีรัมย์กว่า ๑๐๐ รายแห่ทำสัญญากู้ยืมเงินกองทุนส่งเสริมและพัฒนาคุณภาพชีวิตคนพิการที่ พมจ.คึกคัก** เพื่อนำเงินไปลงทุนประกอบอาชีพตามความถนัด หารายได้เลี้ยงตัวเองและครอบครัว เผยตั้งแต่ปี ๒๕๓๙ มีผู้พิการกู้ยืมเงินกว่า ๑,๓๐๐ ราย วงเงินกว่า ๓๐ ล้านบาท  
 **ผู้พิการจากหลาย อ.ที่จังหวัดบุรีรัมย์จำนวน ๑๐๖ ราย ที่ผ่านการพิจารณาอนุมัติเงินกู้ยืมกองทุนส่งเสริมและพัฒนาคุณภาพชีวิตคนพิการ จากคณะกรรมการประจำจังหวัด ปี ๒๕๕๙ ได้ทยอยเข้าทำสัญญากู้ยืมเงินกองทุนฯ ที่สำนักงานพัฒนาสังคมและความมั่นคงของมนุษย์อย่างต่อเนื่อง** เพื่อนำเงินไปลงทุนประกอบอาชีพตามความถนัด เช่น อาชีพเกี่ยวกับด้านเกษตรกรรม เลี้ยงโค สุกร ปลา กบ เป็ด ไก่ อาชีพค้าขาย ทั้งขายข้าวแกง ขนมไทย ก๋วยเตี๋ยว สมุนไพร และอาชีพทอผ้า ตัดเย็บเสื้อผ้า เพื่อหารายได้เลี้ยงตัวเองและครอบครัว โดยผู้พิการที่ผ่านการพิจารณาอนุมัติเงินกู้ทั้ง ๑๐๖ ราย คิดเป็นวงเงินกู้ทั้งสิ้นกว่า ๔,๑๕๐,๐๐๐ บาท  
 ทั้งนี้ **จากข้อมูลพบว่าภายหลังรัฐบาลได้มีนโยบายปล่อยเงินกู้ยืมสำหรับคนพิการเพื่อนำไปลงทุนประกอบอาชีพโดยไม่คิดอัตราดอกเบี้ย ผ่านกองทุนส่งเสริมและพัฒนาคุณภาพชีวิตคนพิการ ตั้งแต่ปี ๒๕๓๙** จนถึงขณะนี้ในพื้นที่จังหวัดบุรีรัมย์ได้มีคนพิการจากทั้ง ๒๓ อ. เข้ามายื่นกู้เงินกองทุนดังกล่าวเพื่อนำไปลงทุนประกอบอาชีพตามความถนัดรวมจำนวน ๑,๓๗๓ ราย เฉลี่ยรายละไม่เกิน ๔๐,๐๐๐ บาท รวมเป็นเงินที่กู้ยืมไปแล้วกว่า๓๐ล้านบาท  
 ด้าน**นางศรีวรรณ์ สระแก้ว ผู้อำนวยการศูนย์บริการคนพิการ สำนักงานพัฒนาสังคมและความมั่นคงของมนุษย์จังหวัดบุรีรัมย์ กล่าวว่า** ผู้พิการที่มากู้ยืมเงินกองทุนส่งเสริมและพัฒนาคุณภาพชีวิตคนพิการ ก็เพื่อจะนำเงินไปลงทุนประกอบอาชีพตามความถนัด เพื่อหารายได้เลี้ยงตนเองและครอบครัว โดยมีระยะเวลาชำระหนี้คืนกองทุนถึง ๕ ปี โดยไม่คิดอัตราดอกเบี้ย เพื่อเป็นการช่วยเหลือผู้พิการให้สามารถประกอบอาชีพหาเลี้ยงตัวเอง ไม่เป็นภาระของครอบครัวและสังคม  (ASTVผู้จัดการออนไลน์๔ก.ค.๕๙)

**มร.สส.อบรมผู้พิการ ประกอบการโลจิสติกส์**

 **นายคมสัน โสมณวัตร คณบดีวิทยาลัยโลจิสติกส์และซัพพลายเชน มหาวิทยาลัยราชภัฏสวนสุนันทา (มร.สส.) เปิดเผยว่า มร.สส. โดยวิทยาลัยโลจิสติกส์ฯ ได้จัดให้มีโครงการฝึกอบรม เตรียมความพร้อมให้ผู้พิการเข้าสู่การทำงานในสถานประกอบการ หลักสูตรพนักงานควบคุมและติดตามระบบ จี.พี.เอส. ในธุรกิจโลจิสติกส์และขนส่ง** ทั้งนี้สืบเนื่องจากพระราชบัญญัติส่งเสริมและพัฒนาคุณภาพชีวิตคนพิการ พ.ศ.๒๕๕๐ ซึ่งกฎกระทรวงว่าด้วยการจ้างงานคนพิการมีผลบังคับใช้มาตั้งแต่วันที่ ๒๖ ตุลาคม ๒๕๕๔ แต่จนถึงขณะนี้ยังมีสถานประกอบการอีกเป็นจำนวนมากยังไม่สามารถจ้างผู้พิการเหล่านั้นเข้าสู่ตำแหน่งงานได้ แม้กฎหมายจะกำหนดให้สถานประกอบการและหน่วยงานภาครัฐต้องรับผู้พิการเข้าทำงานในอัตรา ๑๐๐ ต่อ ๑ **เนื่องจากผู้พิการยังขาดความรู้ทักษะและความสามารถในการปฏิบัติงานที่ใช้ทักษะเฉพาะดังนั้น มร.สส.จึงให้วิทยาลัยโลจิสติกส์ฯ ซึ่งตั้งอยู่ที่ศูนย์การศึกษาจังหวัดนครปฐม จัดโครงการฝึกอบรมสำหรับผู้พิการ** ในหลักสูตรสำหรับพนักงานควบคุมและติดตามระบบ จี.พี.เอส. ในธุรกิจโลจิสติกส์และขนส่งขึ้น

**นายคมสัน กล่าวต่ออีกว่า** หลักสูตรดังกล่าวนี้ เป็นทางเลือกหนึ่งซึ่งสถานประกอบการด้านโลจิสติกส์ทุกแห่งจำเป็นต้องมีบุคลากรในสาขานี้ และเป็นอาชีพที่ผู้พิการสามารถปฏิบัติงานได้อย่างมีประสิทธิภาพ หากแต่ต้องได้รับการเรียนรู้และฝึกทักษะให้มีความสามารถอย่างครบถ้วน **สำหรับคุณสมบัติของผู้พิการที่ประสงค์เข้าร่วมโครงการนั้น จะต้องเป็นผู้พิการที่สามารถดูแลตนเองได้ในระดับหนึ่ง โดยแบ่งออกเป็นผู้มีข้อจำกัดด้านร่างกาย ที่สามารถใช้นิ้วมือทั้งสิบได้อย่างถนัด เคลื่อนไหวตนเองได้โดยใช้รถเข็นแล้วย้ายมานั่งปฏิบัติงานบนเก้าอี้ได้ หรือผู้ที่มีความบกพร่องทางการได้ยินที่สามารถสื่อสารภาษาเขียนตามหลักภาษาไทยและภาษาอังกฤษได้ เป็นต้น** สถานประกอบการ หรือผู้พิการคนใดที่สนใจจะเข้าร่วมการฝึกอบรมตามโครงการนี้ สามารถสอบถามรายละเอียดเพิ่มเติมได้ที่วิทยาลัยโลจิสติกส์และซัพพลายเชน มร.สส. ซึ่งคาดว่าจะเริ่มโครงการอย่างเต็มรูปแบบตั้งแต่เดือนตุลาคมนี้เป็นต้นไป  (บ้านเมืองออนไลน์๕ก.ค.๕๙)

**'ป่อเต็กตึ๊ง'มอบรถสามล้อโยก-รถวีลแชร์แก่ผู้พิการด้อยโอกาสครั้งที่๒**

   
 **"มูลนิธิป่อเต็กตึ๊ง" กำหนดพิธีมอบรถสามล้อโยกและรถวีลแชร์แก่ผู้พิการด้อยโอกาส ครั้งที่ ๒ จำนวน ๑๐๐ คัน มูลค่า ๕ แสนบาท เพื่อสนับสนุนอาชีพการผลิตรถสำหรับคนพิการ และส่งเสริมคุณภาพชีวิตให้สามารถช่วยเหลือตนเองในการดำรงชีวิตประจำวันได้** ณ มูลนิธิคนพิการไทย อ.ปากเกร็ด จังหวัดนนทบุรี  
 ผู้สื่อข่าวรายงานว่า **มูลนิธิป่อเต็กตึ๊ง กำหนดพิธีมอบรถสามล้อโยกและรถวีลแชร์แก่ผู้พิการด้อยโอกาส ครั้งที่ ๒ ณ มูลนิธิคนพิการไทย อ.ปากเกร็ด จังหวัดนนทบุรี**โดยมีคณะผู้ช่วยกรรมการมูลนิธิป่อเต็กตึ๊ง คุณไปรเทพ ซอโสตถิกุล, คุณศิริกุล โอภาสวงศ์, คุณชุติมา ตันติศิริวัฒน์ พร้อมด้วยคุณวุฒิชัย อภิวัฒนกุลชัย ผู้จัดการฝ่ายสังคมสงเคราะห์ ร่วมในพิธีมอบฯ และคุณศุภชีพ ดิษเทศ ประธานมูลนิธิคนพิการไทย เป็นผู้กล่าวต้อนรับ ณ มูลนิธิคนพิการไทย โรงงานไทยวีล อ.ปากเกร็ด จังหวัดนนทบุรี มูลนิธิป่อเต็กตึ๊ง แผนกสังคมสงเคราะห์ ในโครงการสนับสนุนรถสามล้อโยกและรถวีลแชร์แก่ผู้พิการด้อยโอกาส ครั้งที่ ๒ นี้ จำนวน ๑๐๐ คันเป็นเงินจำนวนทั้งสิ้น๕๐๐,๐๐๐บาท  
 **โดยในปี ๒๕๕๙ นี้ มีผู้พิการขอรับการอนุเคราะห์รถสามล้อโยกและรถเข็นวีลแชร์ จำนวน ๖ จังหวัดได้แก่ ๑. จังหวัดชัยนาท** มอบรถสามล้อโยก จำนวน ๑๐ คัน รถเข็นวีลแชร์ จำนวน ๑๐ คัน  **๒.จังหวัดนครสวรรค์** มอบรถสามล้อโยก จำนวน ๒ คัน รถเข็นวีลแชร์ จำนวน ๑๘ คัน **๓. จังหวัดนนทบุรี** มอบรถสามล้อโยก จำนวน ๕ คัน รถเข็นวีลแชร์ จำนวน ๑๐ คัน **๔. จังหวัดอ่างทาง** มอบรถสามล้อโยก จำนวน ๕ คัน รถเข็นวีลแชร์ จำนวน ๕ คัน **๕. จังหวัดสุพรรณบุรี** มอบรถสามล้อโยก จำนวน ๔คัน รถเข็นวีลแชร์ จำนวน ๑๖ คัน **และ ๖. จังหวัดปัตตานี** มอบรถสามล้อโยก จำนวน ๑๐ คัน รถเข็นวีลแชร์ จำนวน ๕ คัน รวมมอบรถสามล้อโยกและรถเข็นวีลแชร์จำนวน๑๐๐คัน    
 **คุณไปรเทพ ซอโสตถิกุล ผู้ช่วยกรรมการมูลนิธิฯ ประธานในพิธีกล่าวว่า** มูลนิธิป่อเต็กตึ๊ง เป็นองค์กรสาธารณกุศล บำบัดทุกข์ บำรุงสุข ให้กับผู้ได้รับความเดือดร้อน ตลอดจนให้ความช่วยเหลือในเรื่องสาธารณภัยต่างๆ โครงการมอบรถสามล้อโยกและรถเข็นวีลแชร์ ที่จะมอบในวันนี้นั้น เป็นการสนับสนุนอาชีพการผลิตรถสำหรับคนพิการของมูลนิธิคนพิการไทย และส่งมอบให้คนพิการเพื่อเป็นการส่งเสริมและพัฒนาคุณภาพชีวิตของคนพิการให้สามารถช่วยเหลือตนเองในการดำรงชีวิตและประกอบอาชีพได้ **โดยมูลนิธิป่อเต็กตึ๊ง ขอส่งมอบรถสามล้อโยก จำนวน ๓๖ คัน และรถเข็นวีลแชร์ จำนวน ๖๔ คัน รวมเป็นจำนวน ๑๐๐ คัน คิดเป็นมูลค่าทั้งสิ้น ๕๐๐,๐๐๐ บาทเพื่อให้ผู้พิการด้อยโอกาสได้นำไปใช้ในชีวิตประจำวันต่อไป.**(ไทยรัฐออนไลน์๑ก.ค.๕๙)

**ผู้พิการ ทำงานได้ ถ้าให้โอกาส**

  **กว่า ๕ เดือนแล้ว ที่ พรชัย มโมมัยธำรงกุล หรือ “น้องก้อง” ผู้พิการทางด้านสติปัญญาในกลุ่มอาการดาวน์ (Down syndrome) ได้รับโอกาสให้ทำงานกับบริษัท ยูนิโคล่ (ประเทศไทย) จำกัด ที่ร้าน UNIQLO สาขาเซ็นทรัลพระราม ๒ หลังจากที่ได้เข้าร่วมโครงการฝึกอบรม - ฝึกงานคนพิการเพื่อเตรียมความพร้อมเข้าทำงานในสถานประกอบการ** มหาวิทยาลัยเทคโนโลยีพระจอมเกล้าธนบุรี (มจธ.) จัดต่อเนื่องเป็นรุ่นที่ ๓ แล้วที่โครงการดังกล่าวสามารถทำให้คนพิการ ทั้งทางด้านการได้ยิน สติปัญญา และคนพิการด้านการเคลื่อนไหวได้มีทักษะเตรียมความพร้อมสำหรับการทำงานในสถานประกอบการ **โดยมีบริษัทร่วมสนับสนุนงบประมาณสำหรับจัดฝึกอบรม - ฝึกงานคนพิการตามมาตรา ๓๕ รวม ๔ บริษัท ได้แก่** บริษัท ศรีไทย มิยากาวา จำกัด, บริษัท มาราธอน (ประเทศไทย) จำกัด , บริษัท ดานิลี่ จำกัด และ บริษัท เสถียรอุตสาหกรรม จำกัด **แต่ละปีโครงการสามารถสร้างศักยภาพความมั่นใจและทักษะฝีมือทางด้านต่าง ๆ ให้ตรงกับความต้องการของสถานประกอบ ทำให้คนพิการได้รับงานทำถึงร้อยละ ๓๐ เปอร์เซ็นต์** ของผู้เข้าร่วมโครงการทั้งหมด ในปีแรก และปีที่ ๒ สามารถทำให้คนพิการได้ทำงานถึงร้อยละ ๕๒ เปอร์เซ็นต์ ของผู้เข้าร่วมการอบรม โดยในปีที่ ๓ นี้มีผู้เข้าร่วมอบรม ๒๒คนและคาดว่าจะมีคนพิการได้รับเข้าทำงานมากกว่าปีที่ผ่านมา  
 **อดิศักดิ์ มโนมัยธำรงกุล ผู้ปกครองของ น้องก้อง หนึ่งในผู้เข้าร่วมโครงการรุ่นที่ ๒ กล่าวว่า** ปกติผู้พิการทางด้านปัญญาจะเป็นลำดับสุดท้ายที่จะได้รับโอกาสให้ได้งานทำ แต่ในที่สุดน้องก้องก็พยายามจนได้งานทำ มีรายได้เลี้ยงตนเอง ขอบคุณ มจธ. และผู้บริหารจากทุก ๆ บริษัทที่ให้การสนับสนุนการฝึกอบรมรวมถึงคณาจารย์ทุกท่านที่ให้ความรู้ตนคิดว่าผู้ที่ได้มาฝึกอบรมฝึกงานเป็นคนโชคดีมากๆ  
 **เชื่อว่า คนพิการที่ผ่านการฝึกอบรมกับทาง มจธ. เป็นเวลา ๖ เดือนแล้วนั้น ราว ๕๐ เปอร์เซ็นต์ ของผู้เข้าร่วมอบรมทั้งหมดมีโอกาสได้ทำงาน เพราะมีทักษะความรู้ความสามารถเพิ่มขึ้นอีก ๒๕ เปอร์เซ็นต์**ของผู้เข้าร่วมอบรมก็จะได้รับโอกาสได้งานทำตามที่กฎหมายแรงงานมาตรา ๓๓ กำหนดไว้ และอีก ๒๕ เปอร์เซ็นต์ ของผู้เข้าร่วมอบรมนั้นก็ขึ้นอยู่กับความพร้อมของผู้พิการแต่ละบุคคลซึ่งผมเชื่อว่าทุกคนจะสามารถทำได้  
 **เมธาวี วินิจฉัย store manager UNIQLO สาขาเซ็นทรัลพระราม ๒ กล่าวว่า** บริษัทมีนโยบายเพื่อสังคมหลายด้าน หนึ่งในนั้นคือการให้โอกาสกับผู้พิการให้ได้มีงานทำ เปิดโอกาสให้เขาได้มาสัมผัสกับชีวิตการทำงานร่วมกันกับคนปกติ **โดยทางบริษัทจะคำนึงถึงความสะดวกในเรื่องการเดินทาง และความสามารถเฉพาะที่เขาทำได้** อย่างไรก็ตาม ในส่วนของผู้พิการ และผู้ดูแลจะต้องพยายามทำให้เขารู้สึกว่าเขาทำงานได้เหมือนคนปกติ ทั้งเรื่องความพร้อมและการตรงต่อเวลา ถือเป็นเรื่องสำคัญ การที่น้องก้องได้รับการฝึกอบรมมาบ้าง ถือว่าเป็นส่วนสำคัญที่จะช่วยให้ผู้พิการมีความพร้อมในระดับหนึ่งไม่ต้องเริ่มจากศูนย์ทั้งหมด (ASTVผู้จัดการออนไลน์ ๕ ก.ค.๕๙)

**รองนายกฯ ‘ณรงค์’ ประชุม พัฒนาชีวิตคนพิการ**

 **รองนายกฯ “ณรงค์” ประชุม พัฒนาชีวิตคนพิการ มอบกระทรวงพาณิชย์ พิจารณาสนธิสัญญามาร์ราเคช** เมื่อเวลา ๐๙.๓๐ น. วันที่ ๔ กรกฎาคม **ที่ทำเนียบรัฐบาล พล.ร.อ.ณรงค์ พิพัฒนาศัย รองนายกรัฐมนตรี เป็นประธานการประชุมคณะกรรมการส่งเสริมและพัฒนาคุณภาพชีวิตคนพิการแห่งชาติ (กพช.) ครั้งที่ ๒/๒๕๕๙ ร่วมกับหน่วยงานที่เกี่ยวข้อง** โดยที่ประชุมรับทราบการจ่ายเบี้ยความพิการให้คนพิการขององค์กรปกครองส่วนท้องถิ่น (ฉบับที่ ๒) พ.ศ.๒๕๕๙ ได้ประกาศในราชกิจจานุเบกษา เมื่อวันที่ ๒๕ พฤษภาคม ๒๕๕๙ พร้อมกันนี้ **ที่ประชุมยังรับทราบการให้สัตยาบันต่อพิธีสารเลือกรับของอนุสัญญาว่าด้วยสิทธิคนพิการ โดยเห็นชอบให้ประเทศไทยเข้าเป็นภาคีและให้สัตยาบันต่อพิธีสารเลือกรับของอนุสัญญาว่าด้วยสิทธิคนพิการ และมอบหมายให้กระทรวงการต่างประเทศ โดยกรมสนธิสัญญาและกฎหมายดำเนินการจัดทำภาคยานุวัติสารดังกล่าวต่อไป** รวมทั้งรับทราบตามที่คณะกรรมการฯ ได้มีมติการเข้าเป็นภาคีสนธิสัญญามาร์ราเคชเพื่ออำนวยความสะดวกในการเข้าถึงงานที่มีการโฆษณาแล้วสำหรับคนตาบอด คนพิการทางการเห็น และคนพิการทางสื่อสิ่งพิมพ์ และให้กระทรวงพาณิชย์รับความเห็นของกระทรวงการต่างประเทศและสำนักงานคณะกรรมการกฤษฎีกา ไปพิจารณาดำเนินการในส่วนที่เกี่ยวข้องต่อไปด้วย ทั้งนี้ **หากจะมีการยื่นภาคยานุวัติสารอันเป็นขั้นตอนการแสดงเจตนาให้มีผลผูกพันตามสนธิสัญญามาร์ราเคชเมื่อใด ให้กระทรวงพาณิชย์นำเรื่องดังกล่าวเสนอต่อคณะรัฐมนตรี(ครม.)เพื่อให้ความเห็นชอบอีกครั้งหนึ่ง** (ASTVผู้จัดการออนไลน์ ๕ ก.ค.๕๙)

**กรมการขนส่งทางบกเดินหน้าช่วยเหลือผู้พิการที่ประสบภัยจากการใช้รถใช้ถ.อย่างต่อเนื่อง**

  **กรมการขนส่งทางบก เดินหน้าช่วยเหลือผู้พิการที่ประสบภัยจากการใช้รถใช้ถ.อย่างต่อเนื่องเพื่อให้ผู้พิการได้มีคุณภาพชีวิตที่ดี** **นางตุลาวรรณ ทัพวนานต์ ขนส่งจังหวัดพระนครศรีอยุธยา เปิดเผยว่า** ขณะนี้สำนักงานขนส่งจังหวัดพระนครศรีอยุธยา รวมถึงสำนักงานขนส่งจังหวัดทั่วประเทศ ได้**เปิดรับคำขอสำหรับผู้ที่มีความประสงค์ต้องการจะให้กองทุนเพื่อความปลอดภัยในการใช้รถใช้ถ. หรือ กปถ. ช่วยเหลือในเรื่องการจัดหาอุปกรณ์ช่วยเหลือสำหรับผู้พิการ** **โดยจะนำรายได้ส่วนหนึ่งจากการประมูลทะเบียนรถเลขสวยมาจัดสรรเป็นค่าอุปกรณ์ที่จำเป็นต่อการดำรงชีวิตประจำวันของผู้พิการ เช่น** แขนเทียม ขาเทียม รถนั่งสำหรับคนพิการ เบาะรองนั่งป้องกันแผลกดทับ รถสามล้อโยก และเท้าเทียม ซึ่งที่ผ่านมา สำนักงานขนส่งจังหวัดพระนครศรีอยุธยา มีการประมูลทะเบียนรถเลขสวยไปแล้ว ๗ ครั้ง มีรายได้จากการประมูลกว่า ๑๕๐ ล้านบาท และได้ช่วยเหลือผู้พิการไปแล้วกว่า๑๘๐รายรวมเป็นเงินเกือบ๑๐ล้านบาท

“**อุปกรณ์เหล่านี้เป็นอุปกรณ์ที่จัดทำมาจากวัสดุอย่างดี สามารถที่จะนำไปใช้ในการดำรงชีวิตประจำวันได้อย่างปกติ สามารถที่จะใช้ชีวิตได้เหมือนคนทั่วไป ก็เป็นคุณสมบัติที่อยากจะให้ผู้พิการจากการใช้รถใช้ถ.ได้มายื่นขออุปกรณ์เหล่านี้** ก็คิดว่าตราบใดที่ยังมีการประมูลเลขทะเบียนรถสวย เงินสำคัญส่วนหนึ่งนอกจากจะนำมาใช้ลดอุบัติเหตุจากการใช้รถใช้ถ.ให้เจ็บตายน้อยลง หรือเป็นศูนย์แล้ว เราก็จะยังจัดสรรอุปกรณ์อย่างต่อเนื่อง”  
 **นางตุลาวรรณ ทัพวนานต์ กล่าวอีกว่า** สำหรับผู้พิการที่จะมายื่นขอรับความช่วยเหลือนั้นจะต้องเป็นผู้พิการจากการใช้รถใช้ถ.ที่ไม่เคยได้รับการช่วยเหลือจากกองทุนฯ มาก่อน หรือได้รับการช่วยเหลือผ่านมาแล้วไม่น้อยกว่า๕ปีและจะต้องไม่เคยผิดเงื่อนไขในเรื่องของการยื่นขอหรือการใช้อุปกรณ์ผิดประเภทต่างๆ  
 ล่าสุด **ในส่วนของสำนักงานขนส่งจังหวัดพระนครศรีอยุธยา มีผู้พิการมายื่นคำขอรับอุปกรณ์แล้ว จำนวน ๓ ราย ซึ่งถือว่าน้อยมาก ทั้งนี้ คาดว่าเป็นเพราะกฎเกณฑ์ในครั้งนี้มีความเข้มงวดจากคณะกรรมการมากขึ้น** เนื่องจากจะต้องผ่านการรับรองจากแพทย์เฉพาะด้าน ซึ่งเป็นแพทย์ในระดับสูงกว่าที่ผ่านมา แต่อย่างไรก็ตาม ก็ไม่น่าจะเป็นอุปสรรคมากนัก จึง**อยากให้จะผู้พิการที่สนใจจริงๆ เข้ามาใช้สิทธิยื่นคำขอไว้ก่อน** เพื่อให้ทางคณะกรรมการได้พิจารณาถึงการลดหย่อนผ่อนผันข้อกำหนดอีกครั้ง  
 สำหรับ**ผู้ที่สนใจให้มายื่นคำขอพร้อมหลักฐานได้ที่ สำนักงานขนส่งจังหวัดพระนครศรีอยุธยา ตั้งแต่บัดนี้ จนถึงวันที่ ๑๕ กรกฎาคม ๒๕๕๙ นี้ ติดต่อสอบถามโทร.๐-๓๕๓๓-๕๔๓๓** หรือเว็บไซต์ http://ayutthaya.dlt.go.th/ หรือ ที่กองทุนเพื่อความปลอดภัยในการใช้รถใช้ถ. กรมการขนส่งทางบก (ASTVผู้จัดการออนไลน์ ๐๖ ก.ค.๕๙)

**โซเชียลฮือฮา! พ่อค้าหัวใจหล่อ ให้คนพิการ-เร่ร่อน กินสเต็กฟรีไม่อั้น**

 เว็บไซต์เชียงใหม่นิวส์ รายงานว่า **ที่ร้านสเต็กแห่งหนึ่งในจังหวัดเชียงใหม่ มีการติดป้ายหน้าร้านเป็นข้อความขนาดใหญ่ว่า "คนพิการทานฟรีครับ"** โดยโลกโซเชียลฯ ต่างพากันแชร์ภาพและข้อความดังกล่าวไปทั่วโลกออนไลน์

ผู้สื่อข่าวจึงเดินทางไปตรวจสอบที่ร้านสเต็กอินดี้ บายเพาะช่าง เลขที่ ๕๐๙/๒ ถ.เชียงใหม่-ลำพูน ต.หนองหอย อ.เมือง จ.เชียงใหม่ **เจ้าของร้านคือนายสุรชัย เกียวกันทึก หรือ พี่โอ อายุ ๓๖ ปี เปิดเผยว่า** ตนเองรู้สึกว่าคนพิการด้อยโอกาสในสังคมสูงมากไปทุกที่จะโดนกีดกันทุกอย่าง คุณค่าความเป็นมนุษย์ไม่เท่าเทียมกัน คนที่มีอวัยวะครบ ๓๒ กับคนพิการแตกต่างกันมาก เลยดูด้อยไปกว่า ความจริงแล้วก็เป็นมนุษย์เหมือนกัน แต่ทำไมคนพิการถึงเป็นคนอีกประเภทหนึ่งในสายตาของคนปกติ **ในฐานะที่ตนเองเรียนศิลปะมาด้วย ก็คิดว่าทำไมถึงไม่เท่าเทียมกัน เพราะคนพิการส่วนใหญ่ด้อยโอกาสที่จะมากินตามร้าน ตนเลยหยิบยื่นโอกาสตรงนี้ให้**

นอกจากจะเปิดให้คนพิการได้ทานฟรีแล้ว ยังให้คนเร่ร่อนทุกคนทานฟรีด้วย คนเร่ร่อนบางคนที่ไปเจอไม่มีแม้กระทั่งบ้านไม่มีที่นอน **จึงมีความคิดว่าซักวันตนมีร้านจะให้คนพวกนี้ได้กินและได้กินของดีด้วย เพราะว่าตนไม่ชอบคนที่กินทิ้งกินขว้าง** คนที่กินแล้วและเห็นประโยชน์ของอาหาร คนยากไร้ขอได้ข้าวซักจานก็มีความสุขแล้ว แต่คนมีเงินกินทิ้งกินขว้าง

**"ผมซึ่งไม่ค่อยชอบตรงจุดนี้เลย พอมีร้านก็หยิบยื่นให้เค้า มันไม่ทำให้เราจน เราอยู่ได้เค้าอยู่ได้** ในสังคมมีชีวิตต่อไปในสังคม แค่นี้ก็มีความสุขแล้ว ความสุขไม่จำเป็นที่ต้องไขว่คว้าหาเงินเป็นหมื่นเป็นแสนเป็นล้าน เราพอเพียงแค่นี้พอ" เจ้าของร้านสเต็ก กล่าว

**นายสุรชัย เปิดเผยต่อไปว่า** วันที่ผ่านมามีคนเร่ร่อนเดินมาจาก อ.สารภี เค้ายกมือไหว้ตนและบอกไม่มีข้าวกินตั้งแต่เช้าขอทานหน่อย ตนจึงบอกเชิญเลยครับอยากกินอะไรสั่ง คือจัดให้ไม่ด้อยกว่าคนปกติ คนปกติทานแบบไหนพวกเค้าได้กินเหมือนกัน ไม่มีว่าต้องลดปริมาณอะไร ทุกอย่างให้ที่ทานเหมือนของขายหมด ให้กินจนหมดกินเต็มที่ไม่อิ่มไม่ให้ออกร้านสำหรับร้านตนคนเร่ร่อนคนพิการพาพวกมากินกันได้เต็มที่เลยสำหรับร้านตน (news.sanook.comออนไลน์ ๐๖ ก.ค.๕๙)

**รัฐบาลส่งเสริมอารยสถาปัตย์ พัฒนาคุณภาพชีวิตคนพิการ**

 **รัฐบาลส่งเสริมอารยสถาปัตย์ พัฒนาคุณภาพชีวิตคนพิการ นำร่องชุมชนต้นแบบเกาะเกร็ด พร้อมขยายผลครอบคลุม ๓๓ จังหวัด และปั๊มน้ำมัน ปตท. ๑๐๐ แห่ง สั่งทุกส่วนราชการดูแลคนพิการและญาติอย่างเหมาะสม** พลตรี สรรเสริญ แก้วกำเนิด โฆษกประจำสำนักนายกรัฐมนตรี เปิดเผยว่า รัฐบาลให้ความสำคัญกับการส่งเสริมและพัฒนาคุณภาพชีวิตคนพิการ **โดยจัดสิ่งอำนวยความสะดวกสำหรับคนพิการและทุกคนในสังคม (อารยสถาปัตย์)** ทั้งต้นทางคือ บ้านพักอาศัย กลางทางคือ ระบบขนส่ง ถ. ทางเดินเท้า และปลายทางคือ อาคารและพื้นที่สาธารณะ เช่น โรงพยาบาล โรงเรียน ห้างร้าน สถานที่ราชการ ฯลฯ **เพื่อให้คนพิการสามารถออกจากบ้าน เข้าร่วมกิจกรรมทางสังคม และดำเนินชีวิตได้อย่างอิสระ สะดวก ปลอดภัย**(UniversalDesign)  
 “**ในปี ๕๘ รัฐบาลได้ริเริ่มจัดทำชุมชนต้นแบบเกาะเกร็ด จ.นนทบุรี เพราะจ.นนทบุรี มีคนพิการและหน่วยงานด้านคนพิการจำนวนมาก เช่น** สถานสงเคราะห์คนพิการ ศูนย์พัฒนาอาชีพและโรงเรียนเฉพาะคนพิการ และเกาะเกร็ดเป็นสถานที่ที่มีชื่อเสียง มีเอกลักษณ์ **รวมทั้งมีผู้สูงอายุและคนพิการอาศัยอยู่มากกว่าร้อยละ๒๐**ซึ่งคนเหล่านี้มีความยากลำบากในการดำเนินทางออกนอกพื้นที่  
 **รัฐบาลจึงได้ปรับปรุงสิ่งอำนวยความสะดวกสำหรับคนพิการ ในพื้นที่ฝั่งเทศบาลนครปากเกร็ด ๕๕ จุด และพื้นที่ อบต.เกาะเกร็ด ๙๐ จุด เช่น** ปรับปรุงป้ายรถเมล์ ทางเท้าเชื่อมระหว่างป้ายรถเมล์และท่าเรือ ทาสีตีเส้นที่จอดรถคนพิการ ป้ายชี้ทาง จุดแวะพัก เก้าอี้นั่งพัก ป้ายแผนผังต่างสัมผัส ห้องน้ำ ทางลาดและทางลาดลงโป๊ะปรับปรุงเรือต้นแบบเป็นต้นซึ่งขณะนี้ได้ดำเนินการเสร็จเรียบร้อยแล้ว  
 **พลตรี สรรเสริญ กล่าวต่อว่า** **สำหรับปี ๕๙ จะขยายผลไปยังพื้นที่ต่าง ๆ อีก ๓๓ จังหวัด เช่น** สมุทรสาคร นครพนม พิษณุโลก ชลบุรี กระบี่ แม่ฮ่องสอน ฯลฯ **รวมทั้งจัดทำสิ่งอำนวยความสะดวกในสถานีบริการน้ำมัน ปตท. ทั่วประเทศ ๑๐๐ แห่ง** เพื่อพัฒนาให้เป็นชุมชนที่เอื้อต่อการดำรงชีวิตของคนพิการและทุกคนอย่างเต็มรูปแบบต่อไป  
  **“ท่านนายกฯ เน้นย้ำว่า การดูแลคนพิการอย่างครบวงจรเป็นการพัฒนาเพื่ออนาคตอีก ๑๐ ปีข้างหน้า พร้อมทั้งได้สั่งการให้ส่วนราชการทุกแห่งจัดทำสิ่งอำนวยความสะดวกให้แก่คนพิการ เช่น** ทางลาดขึ้นลงอาคาร ห้องน้ำ ลิฟท์ ฯลฯ และกำชับให้ผู้บังคับบัญชาหมั่นสำรวจตรวจสอบว่า ผู้ใต้บังคับบัญชามีญาติหรือคนใกล้ชิดเป็นคนพิการหรือไม่ เพื่อให้คำแนะนำในการขอรับสิทธิบริการต่าง ๆ ของภาครัฐให้ครบถ้วน พร้อมทั้งสงเคราะห์ดูแลผู้ใต้บังคับบัญชาตามความเหมาะสมเพื่อเสริมสร้างขวัญและกำลังใจในการทำงาน(ryt๙.comออนไลน์ ๒ ก.ค.๕๙)

**"เชียร์คนพิการไทย คว้าชัยพาราลิมปิกเกมส์ ๒๐๑๖"**

**"คณะกรรมการพาราลิมปิกแห่งประเทศไทย ขอแรงใจแฟน ๆ เชียร์ทัพนักกีฬาคนพิการไทย สู้ศึกพาราลิมปิกเกมส์ ๒๐๑๖ ที่ บราวิล ล่าสุดได้โควตาร่วมแข่งขันแล้ว ๔๖ คน จาก ๑๐ กีฬา"** "นายจุตินันท์ ภิรมย์ภักดี ประธานคณะกรรมการพาราลิมปิกแห่งประเทศไทย เป็นประธานเปิดกิจกรรม "ส่งตัวมาท้าส่งใจ ไปเชียร์นักกีฬาคนพิการทีมชาติไทย พาราลิมปิกเกมส์ ๒๐๑๖" ครั้งที่ ๒ ซึ่งเป็นการแข่งขันว่ายน้ำผลัด ๒X๑๐๐ ม. ระหว่าง "เงือกอุ้ม" ณัชฐานันตร์ จันทร์กระจ่าง ราชินีสระทีมชาติไทย จับคู่กับ "น้องปิ่น" อัญชญา เกตุแก้ว นักกีฬาว่ายน้ำคนพิการทีมชาติไทยดีกรี ๖ เหรียญทองอาเซียนพาราเกมส์ ๒๐๑๕ กับ ทีมนักว่ายน้ำหนุ่มดาวรุ่งเยาวชนทีมชาติไทยที่ประกอบด้วย เขมวัฒน์ รามศิริ และ เบญจมินทร์ เบญจธีรพงศ์เพื่อเป็นกำลังใจให้กับนักกีฬาคนพิการทีมชาติไทยชุดเตรียมลุยศึก "พาราลิมปิกเกมส์ ๒๐๑๖" ที่ สระว่ายน้ำการกีฬาแห่งประเทศไทย หัวหมาก **เมื่อวันที่ ๑๒ กรกฎาคมผลการแข่งขันปรากฏว่า คู่นักว่ายน้ำหนุ่มดาวรุ่งเยาวชนทีมชาติไทย อาศัยความแข็งแรงที่เหนือกว่าว่ายแตะขอบสระได้ก่อนด้วยเวลา ๒.๐๘.๑๓ นาที โดย "เงือกอุ้ม" ณัชฐานันตร์ จันทร์กระจ่าง กับ "น้องปิ่น" อัญชญา เกตุแก้ว นักกีฬาว่ายน้ำคนพิการทีมชาติไทย ที่ว่ายตามเข้ามา ๒.๑๐.๙๓ นาทีนายจุตินันท์กล่าวว่า** กิจกรรมส่งตัวมาท้าส่งใจไปเชียร์นักกีฬาคนพิการทีมชาติไทยครั้งที่ ๒ เป็นกิจกรรมที่ คณะกรรมการพาราลิมปิกแห่งประเทศไทย ร่วมกับ บริษัท สิงห์ คอร์เปอเรชั่น จำกัด จัดขึ้นเพื่อปลุกกระแสเกี่ยวกับการแข่งขันกีฬา "พาราลิมปิกเกมส์ ๒๐๑๖" ที่ทัพนักกีฬาพาราไทยไปร่วมแข่งขันในระหว่างวันที่ ๗-๑๘ กันยายน ที่ กรุงริโอ เดอ จาเนโร ประเทศบราซิล และเป็นการส่งสัญญาณพร้อมกับนับถอยหลังการแข่งขันรายการที่ยิ่งใหญ่ของคนพิการระดับโลกใกล้มาถึงแล้ว จึงอยากเชิญชวนพี่น้องชาวไทยทุกคนช่วยส่งใจมาเชียร์นักกีฬาพาราไทยที่กำลังฝึกซ้อมกันอย่างหนักตลอด ๔ เดือนที่ผ่านมา ที่จะออกไปทำหน้าที่แทนคนไทยทุกคน" "ด้าน **"เงือกอุ้ม" ณัชฐานันตร์ จันทร์กระจ่าง นักว่ายน้ำสาวทีมชาติไทย ที่กำลังจะเดินทางไปแข่งขันกีฬาโอลิมปิกเกมส์ ๒๐๑๖ กล่าวว่า** ถือว่าเป็นเกียรติอย่างมากที่ คณะกรรมการพาราลิมปิกแห่งประเทศไทย เชิญเข้าร่วมกิจกรรมดี ๆ แบบนี้ เพราะในฐานะที่เป็นนักกีฬาเอง รู้ดีว่ากำลังใจเป็นสิ่งสำคัญมากสำหรับนักกีฬาทุกคน และนักกีฬาคนพิการก็เช่นกันอยากให้รู้ว่านักกีฬาคนพิการก็มีความสามารถเหมือนคนปกติ ต้องใช้ความพยายามในการฝึกซ้อมอย่างมากเช่นกันขณะที่ "น้องปิ่น" อัญชญา เกตุแก้ว นักกีฬาว่ายน้ำคนพิการทีมชาติไทย กล่าวว่าในฐานะนักกีฬาคนพิการทีมชาติไทย **อยากเชิญชวนแฟนกีฬาชาวไทยมาส่งใจมากเชียร์นักกีฬาคนพิการทีมชาติไทย ที่จะเดินทางไปเข้าร่วมการแข่งขันพาราลิมปิกเกมส์ ๒๐๑๖ เพราะนักกีฬาคนพิการทีมชาติไทยกำลังต้องการกำลังใจอย่างมากไม่แพ้กัน** เนื่องจากเวลานี้เหลือเวลาอีกไม่นานแล้วก็จะถึงวันแข่งขัน และเชื่อว่าทุกกำลังใจที่คนไทยส่งจะเป็นแรงผลักดันให้ทีมนักกีฬาคนพิการไทยทำผลงานจนประสบความสำเร็จในการแข่งขันอย่างแน่นอน" "**อนึ่งทีมนักกีฬาคนพิการทีมชาติไทย สามารถคว้าโควต้าได้สิทธิ์เข้าร่วมการแข่งขันพาราลิมปิกเกมส์ ๒๐๑๖ แล้ว ทั้งสิน ๔๖ คน จาก ๑๐ ชนิดกีฬา ประกอบด้วย** กรีฑา ๑๑ คน, ว่ายน้ำ ๔ คน, เทเบิลเทนนิส ๗ คน , ยกน้ำหนัก ๓ คน, บอคเซีย ๘ คน ,ยิงธนู ๓ คน, ยิงปืน ๕ คน, วีลแชร์เทนนิส ๒ คน, ยูโด ๑ คน และ วีลแชร์ฟันดาบ ๑ คน"(nationtv.tvออนไลน์ ๑๒ ก.ค.๕๙)

**คริสโตเฟอร์ ขายขนมปังจากร้านที่มี พนง.เป็นผู้พิการ**

 **โลกออนไลน์แชร์ภาพอดีตนักแสดง คริสโตเฟอร์ ขายขนมปังจากร้านที่มีพนักงานเป็นผู้พิการ และออทิสติกทั้งหมด**  ผู้ใช้เฟซบุ๊ก "Pinhathai Nunuan" โพสต์ข้อความ "จำผู้ชายคนนี้ได้มั๊ย เค้าคือ**คุณคริสโตเฟอร์ อดีตนักแสดงที่ประสบอุบัติเหตุถูกรถพุ่งชน จากการจอดรถไปช่วยผู้บาดเจ็บ**" ในคลิประบุว่าคุณคริส เปิดร้านขายขนมปัง ตั้งอยู่ติดกับรั้วบ้านราชวิถี และคุณคริส ยังนำขนมปังมาขายให้ถึงที่รถในช่วงที่รถติด พร้อมกับนามบัตรแนะนำร้าน   
 **คุณคริส บอกว่า ร้าน ๖๐Plus Bakery เพิ่งเปิดเมื่อช่วงปลายปีที่ผ่านมา เป็นร้านของมูลนิธิศูนย์พัฒนาและฝึกอบรมคนพิการแห่งเอเชียและแปซิฟิค ในพระราชูปถัมภ์ สมเด็จพระเทพรัตนราชสุดา สยามบรมราชกุมารี เพื่อสร้างอาชีพและรายได้ให้กับคนพิเศษ พนักงานในร้านเป็นคนพิการและออทิสติกทั้งหมด** คนที่มาอุดหนุนส่วนใหญ่ก็จะเป็นคนทำงานในละแวกนี้ หลังจากโลกโซเชียลแชร์ภาพออกไปก็มีคนสนใจติดต่อเข้ามามากขึ้น และช่วงเย็นจะนำขนมปังออกไปตั้งโต๊ะขายหน้าร้าน เพราะไม่ต้องการให้มีของเหลือ และเพิ่มความสะดวกให้กับผู้ซื้อเพราะบริเวณนี้รถติด จอดรถยาก ส่วนสูตรขนมปังก็ได้รับความร่วมมือจาก"ยามาซากิ" (tnnthailand.comออนไลน์ ๑๓ ก.ค.๕๙)

**ร้าน‘ส้มตำ-ยำ-ก๋วยเตี๋ยว’คนพิการ-ยากไร้กินฟรี**

 **ร้านอาหารตามสั่ง ส้มตำ ยำ ก๋วยเตี๋ยว ในกบินทร์บุรี ปราจีนฯ เปิดให้คนพิการ-ผู้ยากไร้กินฟรี ถวายเป็นพระราชกุศลรับ‘วันแม่’**วันที่ ๒๐ กรกฎาคม ๒๕๕๙ - สังคมออนไลน์ เฟซบุ๊กได้แชร์ ร้านอาหาร เปิดบริการให้คนพิการ-ผู้ยากไร้กินฟรี ใน จ.ปราจีนบุรี **ชื่อร้าน “กินลม ชมบึง” บริเวณตลาด สถานีขนส่งกบินทร์บุรี แยกสามทหาร ต.เมืองเก่า อ.กบินทร์บุรี เจ้าของร้านบอกว่า เพื่อถวายเป็นพระราชกุศล ที่ใกล้จะถึงวันแม่แห่งชาติ ๑๒ สิงหาคม**

ผู้สื่อข่าว ได้เดินทางไปยังร้านดังกล่าว ซึ่งเปิดเป็นร้านอาหารตามสั่ง หลากหลายเมนู ทั้ง ส้มตำทุกประเภท ทั้งตำถาด ตำมะม่วง ตำแตง ยำรสแซ่บอิสาน รวมทั้งก๋วยเตี๋ยว หน้าร้านติดป้ายว่า **“ร้านนี้คนพิการกินฟรี ถวายเป็นพระราชกุศล"**

ขณะที่ **เจ้าของร้าน นางพัณณิตา เกียรติบรรจง อายุ ๔๒ ปี ได้คอยบริการต้อนรับลูกค้าที่เดินทางมาจากที่ต่างๆ เพื่อเดินทางผ่านไปยังภาคอีสาน อย่างเป็นกันเอง นางพัณณิตา เล่าว่า** เธอเปิดร้านอาหารมากกว่า ๑๐ ปี มีสาขาในห้างเทสโก้โลตัส กบินทร์บุรี ๒ แห่ง และมาเปิดร้านในตลาดแห่งนี้ได้ ๑ ปีเศษ ก็เริ่มเปิดให้คนยากไร้-คนพิการกินฟรี นอกจากนี้ ยังมีผู้เดินทางบางราย ตกรถ ไม่มีเงินกลับบ้าน เธอก็ยังให้เงินเป็นค่ารถกลับบ้านด้วย

**“ที่มา ก็เริ่มจาก เจอคนไม่มีเงินตกรถ มักมาขอข้าว หรือกับข้าว หรือก๋วยเตี๋ยวกินเป็นประจำ พอกินอาหารเสร็จ ก็จะขอบคุณและให้พร ทำให้รู้สึกสบายใจ ที่ได้ให้ทาน ให้กินฟรี"** สาวเจ้าของร้าน บอกต่อว่า จากนั้น ก็ได้ปรึกษา นายเฉลิม เกียรติบรรจง รักษาการนายก อบต.กบินทร์บุรี ว่าอยากให้คนยากไร้ คนพิการ ได้กินอาหารฟรี เต็มอิ่ม หลังจากนั้นแต่ละวันก็มีคนยากไร้-ตกรถ คนพิการ เข้ามา ไม่ต่ำกว่าวันละ ๑๐ คน จนถึงทุกวันนี้

เธอ บอกอีกว่า **ในวโรกาสใกล้ถึงวันเฉลิมพระชนมพรรษาสมเด็จพระราชินี หรือ วันแม่แห่งชาติ ที่จะถึงนี้ ก็ได้ติดป้ายว่า "ร้านนี้คนพิการกินฟรี ถวายเป็นพระราชกุศลพ่อหลวง แม่หลวง ของแผ่นดิน"** จนมีคนถ่ายรูปแล้วนำไปแชร์ผ่านโซเชียลออนไลน์ ก็มีลูกค้าเพิ่มขึ้นมาก และหลายคนก็สอบถามเรื่องที่นี้ ก็ขอยืนยันว่า จะทำถวายเป็นพระราชกุศลพ่อหลวง แม่หลวง ของแผ่นดินตลอดไป

สำหรับ**รายได้จากการขายอาหารในแต่ละวัน เธอเปิดเผยว่า เฉลี่ยแล้วมากกว่า ๑,๐๐๐ บาท ต่อวัน ซึ่งสามารถนำมาเลี้ยงดูครอบครัวได้ตามแนวเศรษฐกิจพอเพียง** สำหรับเมนูที่ขายดี เป็นพิเศษ คือ ”ส้มตำแซ่บ“ ตามด้วย ตำถาด และยำรสจัด ส่วนก๋วยเตี๋ยวขาย ชามละ ๓๐ บาท ร้านเธอเปิดบริการทุกวัน ตั้งแต่ ๐๘.๐๐ น. - ๑๙.๐๐ น. และวันที่มีตลาดนัด อังคาร พฤหัสบดี และวันอาทิตย์ ก็จะเปิดถึง ๑๙.๓๐ น.(คมชัดลึกออนไลน์ ๒๐ ก.ค.๕๙)

**พรบ.คนพิการฯทำพิษเอกชนเดือดร้อนขู่ฟ้อง**

[](http://www.tddf.or.th/news/detail.php?contentid=0071&postid=0012610&currentpage=1#lbcontent-image) **เอกชนจ่อฟ้องศาล พ.ร.บ.คนพิการไม่เป็นธรรม อ้าง ตจว.หาคนมาทำงานไม่ได้ จำใจส่งเงินเข้ากองทุนกว่าแสนบาทต่อปี**

**นายทวีกิจ จตุรเจริญคุณ ประธานสภาอุตสาหกรรมจังหวัดตาก สภาอุตสาหกรรมแห่งประเทศไทย (ส.อ.ท.) เปิดเผยว่า** ภาคเอกชนกำลังมีแนวคิดที่อาจจะยื่นฟ้องต่อศาลปกครองเกี่ยวกับ การออกพระราชบัญญัติส่งเสริมและพัฒนาคุณภาพชีวิตคนพิการ พ.ศ.๒๕๕๐ ที่ไม่ชอบโดยการบังคับให้นายจ้างหรือเจ้าของสถานประกอบการทั่วไปที่มีลูกจ้างตั้งแต่ ๑๐๐ คนขึ้นไปให้รับคนพิการในอัตราส่วนลูกจ้าง ๑๐๐ คนต่อคนพิการ ๑ คน **หากไม่รับคนพิการทำงาน จะต้องส่งเงินเข้ากองทุนส่งเสริมคนพิการและพัฒนาคุณภาพชีวิตคนพิการเป็นรายปี**ทั้งนี้เนื่องจากเห็นว่าการออกกฎหมายดังกล่าวไม่มีความเป็นธรรมต่อผู้ประกอบการ

**"ไม่ใช่เอกชนจะไม่จ้างคนพิการ แต่ปัญหาคือเราหาคนพิการไม่ได้ หลายโรงงานพยายามขอร้องให้รัฐช่วยหาแรงงานคนพิการให้ แต่รัฐหรือเขตก็บอกว่าให้หาเอง ที่สุดเมื่อเอกชนหาไม่ได้ก็ต้องทำตามกฎหมายคือ** จะต้องส่งเงินเข้ากองทุนส่งเสริมคนพิการและพัฒนาคุณภาพชีวิตคนพิการเป็นรายปี โดยคำนวณจากอัตราค่าจ้างขั้นต่ำ ๓๐๐ บาทต่อวันเฉลี่ยต่อคน ก็คิดเป็นเงินเกือบแสนบาทต่อปี เมื่อหลายคนก็เป็นเงินมากอยู่แล้ว กองทุนฯตอนนี้มีเงินมากเอาไปทำอะไร"นายทวีกิจกล่าว

ทั้งนี้ **เอกชนต้องการให้กระทรวงการพัฒนาสังคมและความมั่นคงของมนุษย์ ในฐานะผู้ออกกฎหมายหรือแรงงานจังหวัด เป็นศูนย์กลางของการพัฒนาทักษะฝีมือแรงงานคนพิการขึ้น** แล้วเป็นศูนย์ในแต่ละภูมิภาคเพื่อให้เอกชนไปแจ้งขอยื่นคนพิการเข้าทำงานไม่ใช่ให้เอกชนหาเอง ซึ่งเป็นเรื่องที่ไม่ง่าย โดยการดำเนินงานก็สามารถนำเงินกองทุนฯที่เก็บไปพัฒนาเพิ่มทักษะฝีมือซึ่งที่ผ่านมาเห็นว่ามีเงินเข้ากองทุนฯจำนวนพอสมควร

**นายสมมาต ขุนเศษฐ ประธานสภาอุตสาหกรรม จ.ปราจีนบุรี กล่าวว่า** ขณะนี้โรงงานในเขตรอบนอกและต่างจังหวัดประสบปัญหาการจ้างคนพิการทำ งานเนื่องจากหายาก ส่วนใหญ่คนพิการจะกระจุกตัวในเขต กทม..(ryt๙.comออนไลน์ ๒๐ ก.ค.๕๙)

**ก.แรงงานเผย๙ด.คนพิการมีรายได้ ๙๐๐ ล. ต่อปี**

 **กระทรวงแรงงาน เผย  ผลการดำเนินงาน ๙ เดือนช่วยคนพิการ มีการมีรายได้กว่า ๙๐๐ ล้านบาทต่อปี นายธีรพล ขุนเมือง ผู้ตรวจราชการกระทรวงแรงงาน ในฐานะโฆษกกระทรวงแรงงาน เปิดเผยว่า** ปัจจุบันมีคนพิการทั่วประเทศ ๑,๕๖๘,๘๔๗ คน เป็นคนพิการที่อยู่ในกำลังแรงงาน จำนวน ๗๔๘,๙๔๑ คน และสามารถทำงานได้ แต่ยังไม่ได้ประกอบอาชีพ จำนวน ๓๙๗,๘๐๐ คน (ข้อมูลจากกรมส่งเสริมและพัฒนาคุณภาพชีวิตคนพิการ ณ ๓ มิ.ย.๕๙) **จากสถิติดังกล่าว ทำให้รัฐมีมาตรการในการปรับแก้ไขกฎหมายและระเบียบให้มีความสอดคล้องในสถานการณ์ปัจจุบัน ซึ่งนอกจากทุกหน่วยงานในสังกัดกระทรวงแรงงานร่วมส่งเสริมให้คนพิการมีงานทำในลักษณะ ๓S (Skill, Social, Security) แล้ว ยังประสานทุกภาคส่วนเพื่อสร้างโอกาสในการทำงานของคนพิการ** ทั้งการเข้าทำงานในสถานประกอบการ (มาตรา ๓๓) และหากไม่สามารถทำงานในสถานประกอบการได้ ก็ดำเนินการอื่นทดแทน เพื่อให้คนพิการมีอาชีพและมีรายได้ โดยใช้กลไก “ประชารัฐ”

**นายธีรพล กล่าวอีกว่า รัฐมนตรีว่าการกระทรวงแรงงาน มอบหมายให้กรมการจัดหางานดำเนินการรับลงทะเบียนสมัครงานสำหรับคนพิการที่สนใจทำงาน ติดต่อประสานนายจ้าง/สถานประกอบการ เพื่อรับแจ้งตำแหน่งงานว่าง และจัดส่งคนพิการที่ลงทะเบียนสมัครงานไปพบนายจ้างเพื่อพิจารณาบรรจุงาน** จัดงานนัดพบแรงงานคนพิการพร้อม ๆ กับจัดประกวดแข่งขันนายจ้าง/สถานประกอบการดีเด่น ที่ให้การสนับสนุนการจ้างงานคนพิการด้วย ซึ่**งจากการดำเนินงานที่ผ่านมาในรอบ ๙ เดือน (ต.ค.๕๘ – มิ.ย.๕๙) มีคนพิการขึ้นทะเบียนหางานกับกรมการจัดหางาน จำนวน ๓,๒๕๓ คน ได้รับการบรรจุงานแล้ว ๑,๖๙๕ คน** เมื่อคิดโดยรวมแล้วก่อให้เกิดรายได้ จำนวน ๑๗,๐๒๔,๐๐๐ บาท/เดือน หรือ ๒๐๔,๒๘๘,๐๐๐ บาท/ปี และสำหรับผู้ที่ไม่พร้อมทำงานในสถานประกอบการ นายจ้างให้สิทธิคนพิการสร้างงาน สร้างอาชีพให้อีกจำนวน ๖,๓๐๓ คน ก่อให้เกิดรายได้ ๖๙๐,๑๗๘,๕๐๐ บาท/ปี รวมทั้ง ๒ กลุ่ม คนพิการมีงาน มีอาชีพ จำนวน ๗,๙๙๘ คน ก่อให้เกิดรายได้รวม ๙๑๑,๔๙๐,๕๐๐ บาท/ปี **ทั้งนี้ นายจ้างหรือคนพิการสามารถติดต่อเพื่อการจ้างงานได้ที่สายด่วน ๑๖๙๔**(innnews.co.thออนไลน์ ๒๔ ก.ค.๕๙)

**ภาคีเครือข่ายเอกชนร่วมมือกระทรวงแรงงาน หนุนจ้างงานคนพิการ ตั้งเป้า ๑ หมื่นคนปีนี้**

**** ที่อาคารตลาดหลักทรัพย์แห่งประเทศไทย (ตลท.) ได้จัดงานประกาศความร่วมมือใน**โครงการ "สานพลังสู่มิติใหม่ สร้างงาน สร้างอาชีพคนพิการ ๑๐,๐๐๐ อัตรา**" โดย พล.อ.ศิริชัย ดิษฐกุล รัฐมนตรีว่าการกระทรวงแรงงาน เป็นประธานงานดังกล่าว

**พล.อ.ศิริชัย กล่าวว่า โครงการนี้เป็นความร่วมมือกันหลายส่วน ได้แก่** กระทรวงแรงงาน กระทรวงการพัฒนาสังคมและความมั่นคงของมนุษย์ สำนักงานกองทุนสนับสนุนการสร้างสุขภาพ (สสส.) และมูลนิธินวัตกรรมทางสังคม ในฐานะองค์กรกลางที่สนับสนุนให้เกิดการจ้างงานคนพิการ และร่วมกับภาคีเครือข่ายภาคเอกชน ร่วมกันขับเคลื่อนให้เกิดการจ้างงานและส่งเสริมอาชีพคนพิการ๑๐,๐๐๐อัตราภายในสิ้นปีนี้  
 "**ตามกฎหมายที่กำหนดให้ สถานประกอบการรับคนพิการเข้าทำงานในอัตราส่วนลูกจ้างต่อคนพิการ ๑๐๐:๑ ทำให้มีจำนวนคนพิการที่สถานประกอบการต้องจ้างทั้งหมด ๕๕,๒๘๓ ตำแหน่ง** ในขณะที่สถานประกอบการปัจจุบันสามารถจ้างงานคนพิการได้เพียง ๓๔,๓๘๓ ตำแหน่ง หรือคิดเป็น ๖๒% เท่านั้น และหากสถานประกอบการใดไม่สามารถจ้างคนพิการได้ครบ ก็จะต้องส่งเงินเข้ากองทุนส่งเสริมและพัฒนาคุณภาพชีวิตคนพิการในอัตรา ๑๐๙,๕๐๐ บาทต่อคนต่อปี **ดังนั้น จากความร่วมมือของหน่วยงานที่เกี่ยวข้องจึงคาดว่าจะทำให้มีการจ้างงานและส่งเสริมอาชีพคนพิการในปีนี้ถึง ๑๐,๐๐๐ อัตรา ซึ่งสามารถสร้างมูลค่าทางเศรษฐกิจถึง๑,๐๐๐ล้านบาท"** **นายวิชัย อัศรัสกร รองประธานกรรมการ หอการค้าไทย เปิดเผยว่า** การจ้างงานและส่งเสริมอาชีพคนพิการนี้จะช่วยให้เศรษฐกิจขับเคลื่อนไปได้ โดยเฉพาะรายได้ที่จะลงไปสู่ผู้พิการและชุมชน และคาดว่าจะทำให้มีการจ้างงานคนพิการอีกประมาณ ๒๐,๐๐๐ กว่าอัตราได้ภายในปี ๒๕๖๐ (ประชาชาติธุรกิจออนไลน์ ๒๑ ก.ค.๕๙)

**"เจมี แอนดรูว์" นักปีนเขาพิการ ผู้ท้าทายโลก**

**** **ความทุพพลภาพไม่ได้เป็นอุปสรรคในการแสวงหาความท้าทาย สร้างความตื่นเต้น ตื่นตาตื่นใจให้กับชีวิต เหมือนเช่น เจมี แอนดรูว์ นักปีนเขาชาวสก๊อต ที่ยังคงใช้ชีวิตผจญภัยไปตามสถานที่ต่างๆ ชนิดที่หลายคนเรียกว่าเป็นกิจกรรมฮาร์ดคอร์ ทั้งๆ ที่เป็นผู้พิการซ้ำซ้อน ซึ่งไม่มีทั้ง ๒ มือ และ ๒ ขา**

**แอนดรูว์เสียมือทั้งสองและขาทั้งสองข้างไปเมื่อ ๑๗ ปีก่อน** ระหว่างพยายามปีนเทือกเขาแอลป์ส ในฝรั่งเศสร่วมกับ เจมี ฟิชเชอร์ เพื่อนคู่ขา เมื่อเผชิญกับพายุกะทันหัน กักทั้งคู่ไว้บนภูเขาหลายวัน อุณหภูมิลดต่ำลงอย่างรวดเร็วถึง -๓๐ องศาเซลเซียส ขณะลมกระหน่ำเกือบ ๑๕๐ กิโลเมตรต่อชั่วโมง **ฟิชเชอร์เสียชีวิต แต่แอนดรูว์ได้รับการช่วยเหลือนำตัวส่งโรงพยาบาลและต้องตัดขากับมือทิ้งไปในอุบัติเหตุ** ครั้งนั้น **เจมี แอนดรูว์ ได้รับความช่วยเหลือจากเพื่อนๆ นักปีนเขา**ให้ฟื้นฟูความเชื่อมั่นและฝึกทักษะการปีนเขาในสภาพใหม่ทีละน้อย **เรียนรู้การใช้ขาเทียมและการใช้มือที่เหลือเพียงข้อมือทั้งสองข้างติดตั้งอุปกรณ์เพื่อการปีนป่าย อาทิ** ขวานน้ำแข็งและตะขอยึดเพื่อการปีนเขา เป็นต้น  
 เมื่อเร็วๆ นี้ **เจมี แอนดรูว์ กับเพื่อนหลายคนเดินทางไปปีนเทือกเขาคูลลิน บนเกาะสกาย ของสกอตแลนด์ ระหว่างการผจญภัยครั้งนั้น** แอนดรูว์และพวกสามารถช่วยเหลือแอนดี้ ฮูม นักปีนเขาอีกคนที่ประสบอุบัติเหตุจนรอดชีวิตจากการตกเขาได้สำเร็จ และแม้จะยังปีนยอดเขาของเทือกเขาคูลลินทั้ง ๑๔ ยอดไม่แล้วเสร็จแต่แอนดรูว์ก็มั่นใจว่าตนจะทำได้แน่นอนในอนาคต  
 **"ผมไม่มีมืออีกแล้ว มือที่ถือเป็นอุปกรณ์ที่ดีที่สุดเท่าที่มนุษย์พึงมี แต่ผมยังมีข้อมือ ซึ่งก็มีประโยชน์เหมือนกันในแบบของมัน"** แอนดรูว์ระบุ ก่อนย้ำว่า "เพียงแค่คุณใช้ที่มีอยู่ให้เกิดประโยชน์ได้สูงสุดก็พอแล้ว" (ประชาชาติธุรกิจออนไลน์ ๒๗ มิ.ย.๕๙)

**พิการเพียงกาย**

 **ในปีนี้มีมหกรรมกีฬาระดับโลกให้ติดตามชมการแข่งขันหลายรายการนอกจากมหกรรมฟุตบอลชิงแชมป์แห่งชาติยุโรปแล้ว** ในเดือนสิงหาคมยังมีการแข่งขันมหกรรมกีฬาที่ยิ่งใหญ่ของชาวโลกคือกีฬาโอลิมปิกฤดูร้อน ครั้งที่ ๓๑ ที่นครริโอ เด จาเนโร ประเทศบราซิล ระหว่างวันที่ ๕-๒๑ สิงหาคม ๒๕๕๙

**คนไทยคงจะได้ดูการถ่ายทอดสดการแข่งขัน รวมถึงเทปบันทึกการแข่งขัน จากทางสถานีโทรทัศน์รวมการเฉพาะกิจแห่งประเทศไทย**และที่เป็นมหกรรมกีฬาที่ยิ่งใหญ่ของชาวโลกเช่นเดียวกัน นั่นคือการแข่งขันกีฬาพาราลิมปิก ฤดูร้อนครั้งที่ ๑๕ **ระหว่างวันที่ ๗-๑๘ กันยายน ๒๕๕๙ ที่นครริโอ เด จาเนโร ประเทศบราซิลเป็นการแข่งขันกีฬาโอลิมปิกสำหรับนักกีฬาคนพิการจากทั่วโลก ที่จะมาชิงชัยในกีฬา ๒๒ ประเภทนักกีฬา** คนพิการของไทยเรามีความสามารถไม่น้อยหน้าคนร่างกายปกติทั่วไป และไม่เป็นรองชาติใดๆในโลก

**ถ้าพูดถึงทางด้านน้ำจิตน้ำใจแล้ว ต้องนับว่านักกีฬาคนพิการต้องมีความอดทนในการฝึกฝนมากกว่านักกีฬาปกติด้วยซ้ำ** แต่ดูเหมือนนักกีฬาคนพิการของไทยเราจะได้รับการเหลียวแลและดูแลน้อยไปนิดนึงอยากให้คนไทยและรัฐบาลไทยให้ความสำคัญกับเขาเหล่านี้กันมากๆ อย่างการแข่งขันพาราลิมปิกฤดูร้อน ๒๐๑๖ ไม่แน่ใจว่ามีทีวีช่องไหนบ้างที่จะถ่ายทอดสดหรือนำเทปบันทึกภาพการแข่งขันมาให้คนไทยทั้งประเทศได้ดู ได้เชียร์กัน อย่างการแข่งขันพาราลิมปิกฤดูร้อน ๒๐๑๖ ไม่แน่ใจว่ามีทีวีช่องไหนบ้างที่จะถ่ายทอดสดหรือนำเทปบันทึกภาพการแข่งขันมาให้คนไทยทั้งประเทศได้ดูได้เชียร์กัน

**ที่ผ่านมา เวลาที่นักกีฬาคนพิการ เดินทางกลับมาจากการแข่งขันกีฬาคนพิการระดับชาติหรือระดับโลก คนที่ไปต้อนรับที่สนามบินดูไม่คึกคักเท่าที่ควร** จำนวนเงินอัดฉีดให้นักกีฬาคนพิการ ก็น้อยมากเมื่อเทียบกับนักกีฬาปกติไม่ใช่เพราะเหตุว่าคนพิการเป็นคนน่าสงสารนะครับ แต่เป็นเพราะคนพิการก็คือคนไทยคนหนึ่ง ที่ได้ใช้ความสามารถสร้างคุณความดีและสร้างชื่อเสียงให้กับประเทศไทย.“วีระชัย ฉัตรใบโพธิ์” (ไทยรัฐออนไลน์ ๒๓ มิ.ย.๕๙)

**ทหารมอบถุงพระราชทาน-เงินช่วยเหลือแก่ชายพิการ**

 เมื่อวันที่ ๒๓ มิ.ย. **พ.ต.สุทธิศักดิ์ คล้ายสุข หน.ชตต.กอ.รมน.จ.ยะลา (หัวหน้าชุดติดต่อและประสานงาน กองอำนวยการรักษาความมั่นคงภายในส่วนหน้า จ.ยะลา) และคณะนายทหารฯ ร่วมมอบพระบรมฉายาลักษณ์ ถุงพระราชทาน พร้อมเงินช่วยเหลือ ให้แก่ นายธีรชัย ชาญวีรวงศ์ อายุ ๖๘ ปี** อยู่บ้านเลขที่๓๓/๗๓หมู่ ๑ ต.ยะรม อ.เบตง จ.ยะลา **ซึ่งลูกพิการป่วยพิการทางสมองและพักกับภรรยาและลูกรวม  ๔ คน** ซึ่งชุดติดต่อและประสานงาน กอ.รมน.จ.ยะลา ได้ประสานจัดชุดช่างทหารมา ดำเนินการซ่อมแซมบ้านร่วมกับส่วนราชการในพื้นที่ให้บ้านมีสภาพที่ดีขึ้น

   ด้าน **นายธีรชัย พ่อเด็กที่ผู้พิการ กล่าวว่า** ตนมีความปลาบปลื้ม และสำนึกในพระมหากรุณาธิคุณที่ทรงมีต่อพสกนิกรในพื้นที่ ซึ่งแม้จะอยู่ห่างไกลแต่ก็ทรงพระราชทานความช่วยเหลืออย่างทั่วถึง โอกาสนี้ได้ถวายพระพรแด่พระบาทสมเด็จพระเจ้าอยู่หัว ให้ทรงพระเจริญ และมีพระชนมายุยิ่งยืนนาน เพื่อเป็นมิ่งขวัญแก่พสกนิกรชาวไทยทุกหมู่เหล่า (บ้านเมืองออนไลน์/มูลนิธิพัฒนาคนพิการไทย ๒๓ มิ.ย.๕๙)

**พิลึก!เสาไฟ-สิ่งกีดขวางโผล่กลางทางเท้าคนพิการที่ภูเก็ต**  
 **โซเชียลแห่แชร์ภาพ ทางเท้าคนพิการกลางเมืองภูเก็ต พิลึก! มีเสาไฟ-สิ่งกีดขวางโผล่กลางทางเดิน** เมื่อช่วงเย็นวันที่ ๒๑ มิ.ย. กรณีมีผู้ใช้เฟซบุ๊ก Bhuritt Maswongssa **ได้แชร์ภาพของ Nay Phuket ซึ่งได้แท็กภาพทางเท้า ที่มีการสร้างไว้สำหรับคนพิการทางสายตาริม ถ.เยาวราช ต.ตลาดใหญ่ อ.เมือง จ.ภูเก็ต แต่กลับมีเสาไฟฟ้าปักอยู่กลางทางเท้า** พร้อมกับโพสต์ข้อความไปยังเพจ "ร้องเรียน แจ้งข่าวสารแสดงความคิดเห็นกับเพจ เสียงประชาชนคนภูเก็ต" ระบุข้อความ"คิดอย่างไรใช้ได้จริงมั้ย‬????ทางเท้าสำหรับผู้พิการทางสายตา‬ภูเก็ตทำอะไรโลกต้องจดจำ"  
 จากนั้นได้**มีผู้คนในโลกออนไลน์ต่างโพสต์ภาพทางเท้าสำหรับคนพิการทางสายตา ริม ถ.เยาวราชหน้า รพ.วชิระภูเก็ต ในลักษณะใกล้เคียงกัน คือมีสิ่งกีดขวาง** โดยมีทั้งเสาไฟฟ้าและขอบเหล็ก ซึ่งก็มีผู้เข้ามาแสดงความคิดเห็นเป็นจำนวนมาก. (ไทยรัฐออนไลน์/มูลนิธิพัฒนาคนพิการไทย ๒๒ มิ.ย.๕๙)

**ทำดีมีคนเห็น! แท็กซี่ใจบุญรับส่งคนพิการปลื้ม "ต๊อด-ปิติ" ซื้อรถป้ายแดงให้ใหม่**

**** มีการแชร์เรื่องราวประทับใจจากเฟซบุ๊ก สุวรรณฉัตร พรหมชาติ แท็กซี่ใจบุญที่ประกาศบริการรับ-ส่งผู้โดยสารพิการฟรี โดยเมื่อวันที่ ๒๑ มิถุนายน ที่ผ่านมา **แท็กซี่คันดังกล่าว ได้รับบริจาคเก้าอี้ไฟฟ้าและติดตั้งโดยศิษย์เก่าอุเทนถวายรุ่น๖๑จนได้รับคำชมอย่างมากในโลกออนไลน์** ผู้ใช้เฟซบุ๊กกล่าวโพสต์ข้อความพร้อมรูปภาพ ระบุว่า อัพเดทเพิ่มเติมว่า **ต๊อด ปิติ ได้บริจาครถป้ายแดงให้ตนช่วยเหลือผู้ป่วย และผู้พิการ หลังรถคันเก่าใช้มาแล้วกว่า ๗ ปี ดังนี้ "กราบขอบพระคุณ คุณ ต๊อด ปิติ ภิรมย์ภักดี ที่เมตตาบริจาครถป้ายแดง โดยสั่งจองไว้แล้ว กำลังตกแต่งเป็นรถแท็กซี่ เพื่อมาช่วยเหลือผู้ป่วย ผู้พิการ อัมพฤกษ์ อัมพาต นอนติดเตียง นั่งรถเข็น หรือพิการตลอดชีวิต เพื่อทดแทนรถคันเดิมที่ใช้มา ๗ ปีกว่าแล้ว** ทุกๆ บุญ ในทุกๆ วันที่ข้าพเจ้าได้ทำมา ๒๑ ปี ขอให้คุณต๊อดและครอบครัว ทุกคนทุกท่าน สุขภาพแข็งแรง ชีวิตมีแต่ความสุขความเจริญครับ กราบขอบพระคุณอย่างสูงที่สนับสนุนในการทำความดีเพื่อให้เกิดประโยชน์ต่อสังคมครับ ซาบซึ้งใจตื้นตันใจเป็นที่สุดครับ" (ประชาชาติธุรกิจออนไลน์ ๒๗ มิ.ย.๕๙)

**เชิญคนพิการสมัครงาน**

**บริษัท เทสเตอร์ฟู้ด (ประเทศไทย) จำกัด** ที่อยู่ เลขที่ ๙๘ ซอยรามคำแหง ๒๑ (นวศรี), แขวงพลับพลา เขตวังทองหลาง กทม. ๑๐๓๑๐ **รับพนักงานธุรการ ๒ อัตรา** รายละเอียดงาน สามารถคีย์ข้อมูลได้ , รับโทร. , จัดเรียงเอกสาร รับผิดชอบงานอื่นๆ ตามที่ได้รับมอบหมาย วัน-เวลา ทำงาน วันจันทร์ – วันศุกร์ เวลา ๐๙.๐๐ – ๑๘.๐๐ น. คุณสมบัติ คนพิการที่สามารถช่วยเหลือตนเองได้ เพศชาย/หญิง อายุ ๑๘ ปีขึ้นไป สวัสดิการ ประกันสังคม ,โบนัส , พักร้อน **ติดต่อ…**ฝ่ายทรัพยากรบุคคล (คุณจุ๊บจิ๊บ) โทร. ๐๘๓-๐๐๗-๑๘๓๘ , ๐๒-๗๑๔๗๔๗๘ ต่อ ๒๐๓ อีเมล์ kridchaporn.ph@breadtalk.com

**ร้านสบายใจ นวดแผนไทย โดยคนพิการ** ที่อยู่ ๑๙๕๑-๑๙๕๓ ถ.สุขุมวิท แขวงพระนครเหนือ เขตวัฒนา กทม. ๑๐๒๕๐ **รับพนักงานนวดแผนไทย ๔ อัตรา** วัน-เวลา ทำงาน วันจันทร์-วันอาทิตย์ เวลา ๐๙.๐๐-๑๙.๐๐ น. (หยุดสัปดาห์ละ ๑ วัน) คุณสมบัติพิการสายตา เพศหญิง มีประสบการณ์หรือทักษะในการนวด สวัสดิการ ที่พักฟรี รายได้พิเศษจากผลประกอบการ **ติดต่อ...**คุณมาลี ศิริเทพทวี โทร. ๐๘๑-๙๐๘๗๒๘๓ อีเมล์ malee@secap.co.th

**บริษัท รักษาความปลอดภัย เคทีพี. เซอร์คอมส์ จำกัด สาขาสำนักงานใหญ่** ที่อยู่ ๑๖๘/๙-๑๐ หมู่ ๓ ต.คลองสวนพลู อ.พระนครศรีอยุธยา จ.พระนครศรีอยุธยา ๑๓๐๐๐ **รับเจ้าหน้าที่รักษาความปลอดภัย (รปภ.) ๑ อัตรา** คุณสมบัติ พิการร่างกายหรือการเคลื่อนไหว เพศชาย อายุ ๓๕-๔๕ ปี วุฒิ ม.๓ สวัสดิการ ประกันสังคม วันหยุดพักผ่อน ชุดยูนิฟอร์ม ค่าเดินทาง และ ที่พักใกล้ที่ทำงาน **ติดต่อ...**คุณมีนา ชุ่มกลิ่น โทร. ๐๓๕-๓๒๙๐๔๗ โทรสาร ๐๓๕-๓๒๙๐๔๘ อีเมล์ [meena16-tum@msn.com](mailto:meena16-tum@msn.com) เว็บไซต์ [www.ktpcercops.com](http://www.ktpcercops.com)

**โรงเรียนนานาชาติแองโกลสิงคโปร์ สาขา สุขุมวิท ๖๔** ที่อยู่ เลขที่ ๑ หมู่ที่ - ซอย สุขุมวิท ๖๔ ถ. สุขุมวิท ต.บางจาก อ.พระโขนง จ.กทม. ๑๐๒๖๐ **รับพนักงานล้างจาน ๒ อัตรา** **พนักงานทำความสะอาด ๑ อัตรา** คุณสมบัติ พิการทางการได้ยิน เพศชาย/หญิง อายุ ๒๕-๔๕ ปี วุฒิ ม.๓ ประสบการณ์ทำงาน ๑ ปี สวัสดิการ ประกันสังคม วันหยุดพักผ่อน และ ชุดยูนิฟอร์ม **ติดต่อ...**โทร. ๐๒-๓๓๑๑๘๗๔-๕ โทรสาร ๐๒-๗๔๑๕๙๔๑ อีเมล์ [aim.h@anglosingapore.ac.th](mailto:aim.h@anglosingapore.ac.th) เว็บไซต์ [www.anglosingapore.ac.th](http://www.anglosingapore.ac.th)

**บริษัท พีพีเอส.ออโต้เทรด จำกัด** ที่อยู่ ๘/๙ หมู่ ๗ ถ.พหลโยธิน ต.ลาดสวาย อ.ลำลูกกา จังหวัด ปทุมธานี ๑๒๑๕๐ **รับเจ้าหน้าที่ธุรการ ๑ อัตรา** รายละเอียดงาน ให้ข้อมูลลูกค้าทางโทร. รับเรื่องร้องเรียน ประสานงานๆไปยังหน่วยงานที่เกี่ยวข้อง บันทึกข้อมูล สรุปรายงานประจำเดือน คุณสมบัติ พิการที่สามารถช่วยเหลือตนเองได้ เพศชาย/หญิง อายุไม่เกิน ๓๕ ปี วุฒิ ปวช.-ปริญญาตรี สวัสดิการ เงินโบนัสประจำปี ปรับเงินเดือนประจำปี เครื่องแบบพนักงาน เบี้ยขยัน ค่าครองชีพ ประกันสังคม ฯลฯ **ติดต่อ...**ฝ่ายบุคคล โทร. ๐๙๐-๖๖๘๕๔๗๓ อีเมล์ hrfordpps13@gmail.com

**NongWee PWD Graphicdesign** ที่อยู่ เลขที่ ๒๒ หมู่ ๘ ต.สรอย อ.วังชิ้น จ.แพร่ ๕๔๑๖๐ **รับคนพิการทำงาน ตำแหน่งช่างภาพ / ออกแบบ ๒ อัตรา** คุณสมบัติ พิการร่างกายหรือการได้ยิน เพศชาย/หญิง อายุ ๒๐-๔๕ ปี วุฒิ ม.๖ สามารถโปรแกรมตัดต่อได้ นักออกแบบงาน ๓D สามารถโปรแกรม๓Dได้ สามารถใช้โปรแกรม Photoshop และ lilustrator ได้เป็นอย่างดี สวัสดิการ วันหยุดพักผ่อน ของขวัญวันปีใหม่ และ ของขวัญวันเกิด **ติดต่อ...**คุณปวีนุช แก้ววงค์ โทร. ๐๘๔-๔๘๕๔๓๔๖ อีเมล์ [nw.pwd.graphicdesign@gmail.com](mailto:nw.pwd.graphicdesign@gmail.com)

**บริษัท โฮมเมก้ามาร์ท จำกัด** ที่อยู่ ๕๕๕ หมู่ ๑  ต.อิสาณ  อ.เมืองบุรีรัมย์ จังหวัดบุรีรัมย์  ๓๑๐๐๐ **รับพนักงานธุรการ ๒ อัตรา** รายละเอียดงาน รับและจัดทำเอกสารการเบิกสินค้าข้ามคลัง ติดตามเช็คการปรับเปลี่ยนราคา จัดทำเอกสารการเบิกสินค้า จัดทำเอกสารPost Ship/ใบจัดสินค้า จัดเก็บเอกสารที่สำคัญของแผนก จัดเรียงสินค้าเข้าShell เวลามีการเบิกสินค้า คุณสมบัติ พิการที่สามารถทำงานได้ เพศชาย/หญิง อายุ ๒๕ ปีขึ้นไป วุฒิ ปวส.ขึ้นไป สามารถใช้คอมพิวเตอร์ได้ สวัสดิการ เบิกล่วงหน้า เงินช่วยเหลือกรณีเจ็บป่วยเสียชีวิต ค่าเที่ยวขนส่ง ค่าประจำคลังสินค้า กองทุนประกันสังคม เงินกู้ยืมฉุกเฉิน งานเลี้ยงสังสรรค์ประจำปี **ติดต่อ...**ฝ่ายบุคคล โทร. ๐๔๔-๖๐๒๖๐๒ อีเมล์ [personel\_06@trustmail.jobthai.com](mailto:personel_06@trustmail.jobthai.com)

**บริษัท มั่นคงเคหะการ จำกัด** ที่อยู่ ชั้น ๑ บริษัทฯ อยู่ระหว่าง ซ.จุฬา ๘-๑๐ ด้านล่างอาคารเป็นธนาคารไทยพาณิชย์ สาขาบรรทัดทอง รถเมล์สาย ๖๗, ๗๓, ๗๓ ก. ผ่าน) กทม. ๑๐๓๓๐ **รับพนักงานรายวัน ๓ อัตรา** รายละเอียดงาน ช่วยเหลืองานต่างๆ ภายในโครงการก่อสร้าง อาทิ ดูแลสวน รดน้ำต้นไม้ จัดตกแต่งภูมิทัศน์ หรือช่วยเหลืองานด้านการติดต่อประสานงาน เป็นต้น ทำงาน ๖ วัน/สัปดาห์ คุณสมบัติ พิการที่สามารถปฏิบัติงานในโครงการก่อสร้างได้ เพศชาย/หญิง ไม่จำกัดวุฒิการศึกษา สวัสดิการ ประกันสังคม/กองทุนทดแทน โบนัสประจำปี ชุดแบบฟอร์มพนักงาน ท่องเที่ยวประจำปี/กีฬาประจำปี สวัสดิการค่ารักษาพยาบาล ตรวจสุขภาพประจำปี เงินกู้ฉุกเฉิน ทุนการศึกษาเรียนต่อ ฯลฯ **ติดต่อ...**คุณวิรัช บวรพนมศักดิ์ โทร. ๐๒-๒๑๖๖๖๐๐-๑๘ ต่อ ๒๓๑ อีเมล์ hrd@mk.co.th

**บริษัท กรุงไทยอาหาร จำกัด (มหาชน)** ที่อยู่ เลขที่ ๒๖๖ หมู่ ๑๑ ถ.สุขสวัสดิ์ ซอยสุขสวัสดิ์ ๙๒ (ส.ไทยเสรี ๒) ต.ในคลองบางปลากด อ.พระสมุทรเจดีย์ จังหวัดสมุทรปราการ ๑๐๒๙๐ **รับพนักงานธุรการประชาสัมพันธ์ จำนวน ๑ อัตรา** รายละเอียดงาน คีย์ข้อมูล-ลงบันทึกข้อมูล /งานประชาสัมพันธ์ ประสานงานต่างๆที่ได้รับมอบหมาย คุณสมบัติ พิการด้านการเคลื่อนไหว เพศชาย/หญิง อายุ ๒๐-๓๕ ปี วุฒิ ม.๖ หรือเทียบเท่า สวัสดิการ ประกันสังคม ค่าอาหาร โบนัสประจำปี staff party ชุดยูนิฟอร์ม รถรับส่งประจำทาง เงินช่วยเหลือการสมรส ฯลฯ **ติดต่อ...**คุณปิยะมาศ พรมโพธิ์ โทร. ๐๒-๔๗๓๗๘๐๐ , ๐๒-๔๗๓๗๘๕๖ อีเมล์ [PIYAMAS-PHOM@gfpt.co.th](mailto:PIYAMAS-PHOM@gfpt.co.th)

**บริษัท แดพเพอร์ เจ็นเนอรัล อะแพเร็ล จำกัด** ที่อยู่ ๖๖๒/๕๑-๕๙ ซอยเจริญสุข ถ.พระราม ๔ แขวงคลองเตย เขตคลองเตย กทม. ๑๐๑๑๐ **รับพนักงานรับโทร. ๑ อัตรา** รายละเอียดงาน รับสาย โอนสายโทร. (โอเปอเรเตอร์) รับแลกบัตรผู้มาติดต่อบริษัท รับจองห้องประชุม รับเบิก คืนกุญแจห้องพัก พนักงาน แยกจดหมายแต่ละแผนก คุณสมบัติ พิการร่างกาย-เดินได้ เพศหญิง อายุ ๑๘ ปีขึ้นไป วุฒิประถมศึกษา-ปริญญาตรี สามารถใช้คอมพิวเตอร์พื้นฐานได้ สวัสดิการ ประกันชีวิตกลุ่ม ประกันอุบัติเหตุ ค่ารักษาพยาบาล สิทธิประโยชน์ ตามประกันสังคม สำนักงานทำงานวันจันทร์ – ศุกร์ **ติดต่อ...**คุณศิริพร สุระแสน โทร. ๐๒-๖๖๓๓๔๐๐ แฟกซ์ ๐๒-๒๕๙๓๘๓๗ อีเมล์ [recruitment@dapper.com](mailto:recruitment@dapper.com)

**บริษัท จอลลี่เท็กซ์ไทล์อินดัสตรี จำกัด สาขาเสื้อผ้า** ที่อยู่ เลขที่ ๘๖/๑๗๙ ซ เอกชัย๓๔ หมู่ ๔ ซ.เอกชัย๓๔ ถ.เอกชัย ต.บางขุนเทียน อ.จอมทอง จ.กทม. ๑๐๑๕๐ **รับวางแผนการผลิต ควบคุมการผลิต ๒ อัตรา** รายละเอียดงาน ใช้โปรแกรม Microsoft Office ในการทำงาน คุณสมบัติพิการทางด้านร่างกายหรือการเคลื่อนไหว เพศหญิง อายุ ๒๕-๓๕ ปี วุฒิปริญญาตรี มีประสบการณ์ในการทำงาน สวัสดิการ ประกันสังคม งานเลี้ยงครบรอบปีบริษัท วันหยุดพักผ่อน และ ชุดยูนิฟอร์ม **ติดต่อ...**คุณนิตยา อนันต์นาคินทร์ โทร. ๐๒-๘๙๓๒๗๑๕ โทรสาร. ๐๒-๔๑๕๐๒๖๔ อีเมล์ [nitaya@jollythailand.com](mailto:nitaya@jollythailand.com) เว็บไซต์ [www.jollythailand.com](http://www.jollythailand.com)

**บริษัท บางพลี คอตตอน อินดัสตรี จำกัด สาขาสำนักงานใหญ่** ที่อยู่ ๔๙ หมู่ ๗ ถ.กิ่งแก้ว ต.ราชาเทวะ อ.บางพลี จ.สมุทรปราการ ๑๐๕๔๐ **รับเจ้าหน้าที่จัดซื้อ ๒ อัตรา** รายละเอียดงาน ติดต่อผู้ขายตามสินค้าที่สั่งซื้อ ให้เข้าตามรอบ คุณสมบัติ พิการร่างกาย เพศหญิง อายุ ๒๐-๓๕ ปี วุฒิ ปวส. มีประสบการณ์การทำงาน สวัสดิการ ประกันสังคม ค่าอาหาร โบนัสประจำปี ชุดยูนิฟอร์ม เบี้ยขยัน และ เงินช่วยเหลือการเสียชีวิต **ติดต่อ...**คุณชนันรัศม์ จิชัยวัิรัตน์ โทร. ๐๒-๗๓๘๓๔๒๗ โทรสาร ๐๒-๑๗๕๑๗๑๗ อีเมล์ [bcicl2522@gmail.com](mailto:bcicl2522@gmail.com)

**บริษัท เลพเพิร์ด อินเตอร์เทรด จำกัด** ที่อยู่ เลขที่ ๑๙ ซอยสตรีวิทยา๒ ซอย ๕ ต.ลาดพร้าว อ.ลาดพร้าว จ.กทม. **รับพนักงานคลังสินค้า ๑ อัตรา** รายละเอียดงาน ตัดสต็อคสินค้า คุณสมบัติ พิการทางการมองเห็น เพศชาย/หญิง อายุ ๒๕-๔๐ ปี สวัสดิการ ประกันสังคม งานกีฬาสี งานเลี้ยงครบรอบปีบริษัท วันหยุดพักผ่อน และ โบนัสประจำปี **ติดต่อ...**คุณอิทธิพล เลิศพงษ์ โทร. ๐๒-๙๓๒๙๘๘๘ โทรสาร ๐๒-๙๓๒๙๘๑๙ อีเมล์ [account3@leopath.com](mailto:account3@leopath.com) เว็บไซต์ [www.leopath.com](http://www.leopath.com)

**บริษัท เอเชียแปซิฟิกกลาส จำกัด** ที่อยู่ ๘๘/๑ ม.๒ ถ.พิมพา-แสนภูดาษ ต.พิมพา อ.บางปะกง จ.ฉะเชิงเทรา **รับพนักงานธุรการ ๑ อัตรา** รายละเอียดงาน ติดต่อประสานงานหน่วยงานต่างๆ ควบคุมการเบิกจ่ายอุปกรณ์ งานอื่นๆตามที่ได้รับมอบหมาย คุณสมบัติ คนพิการทางด้านร่างกาย-เดินได้ เพศหญิง อายุ ๑๘ ปีขึ้นไป วุฒิ ปวช. สวัสดิการ กองทุนสำรองเลี้ยงชีพ บัตรประกันสุขภาพ เงินช่วยเหลืองานแต่ง เงินช่วยเหลืองานศพ(กรณี พ่อ,แม่,คู่สมรส,บุตร เสียชีวิต) โอที กระเช้าเยี่ยมผู้ป่วย **ติดต่อ...**วาสันต์ การมันคี โทร. ๐๓๘-๙๘๙-๔๙๙ ต่อ๑๐๕ แฟกซ์ ๐๓๘-๙๘๙-๔๘๙ อีเมล์ [wasan\_pun@hotmail.com](mailto:wasan_pun@hotmail.com)

**บริษัท โกลเบกซ์ ไทย จำกัด** ที่อยู่ เลขที่ ๔๓๗ ถ.บอนด์สตรีท ต.บางพูด อ.ปากเกร็ด จ.นนทบุรี ๑๑๑๒๐ **รับพนักงานทั่วไป ๒ อัตรา** รายละเอียดงาน ติดต่อประสานงานกับเจ้าหน้าที่ทั้งภายในและภายนอกองค์กร, ทำบัตรเข้าพื้นที่ภายในสนามบินสุวรรณภูมิและสนามบินดอนเมือง, ทำหนังสือตรวจประวัติอาชญากรส่งสำนักงานตำรวจแห่งชาติ, ดูแลด้านเอกสารต่างๆ, ดูแลค่าใช้จ่ายสาธารนูปโภค, พร้อมทั้งงานอื่นๆที่ได้รับมอบหมายฯ คุณสมบัติ พิการที่สามารถช่วยเหลือได้ เพศชาย/หญิง อายุ ๒๐-๔๕ ปี วุฒิ ม.๓ มีประสบการณ์การทำงาน สวัสดิการ ประกันสังคม วันหยุดพักผ่อน เงินกู้ยืม ชุดยูนิฟอร์ม และ เบี้ยขยัน **ติดต่อ...**คุณรัตนาภรณ์ อดใจ โทร. ๐๒-๙๖๑๐๗๗๗ ต่อ ๑๐๖ โทรสาร ๐๒-๙๖๑๐๑๙๙ อีเมล์ [adm.muangthong@gmail.com](mailto:adm.muangthong@gmail.com)

**สำนักงานคณะกรรมการกำกับหลักทรัพย์และตลาดหลักทรัพย์** ที่อยู่ ๓๓๓/๓ ถ.วิภาวดีรังสิต แขวงจอมพล เขตจตุจักร กทม. ๑๐๙๐๐ **รับพนักงานคนพิการ ๑ อัตรา** รายละเอียดงาน จัดเก็บ (scan) เอกสาร / บันทึกข้อมูลเข้าคอมพิวเตอร์ /งานสารบรรณ / จัดการด้าน Admin คุณสมบัติ คนพิการทางด้านร่างกาย สามารถเดินได้ เพศชาย/หญิง อายุไม่เกิน ๓๕ ปี วุฒิการศึกษา ปวช.ขึ้นไป สามารถช่วยเหลือตนเองได้และปรับตัวได้ดี มีความมุ่งมั่น ขยัน อดทน มีใจรักงานงาน สวัสดิการ ค่าตอบแทนเดือนละ ๑๑,๖๕๐ บาท (เงินเดือน+ค่าเดินทาง) เงินทดแทนในกรณีประสบอันตราหรือเจ็บป่วยจากการทำงาน ลากิจ / ลาป่วย / ลาพักผ่อนประจำปี **ติดต่อ…** อีเมล์  [benjayan@sec.or.th](mailto:benjayan@sec.or.th)

**บริษัท โตโต้อินชัวร์โบรคเกอร์ จำกัด** ที่อยู่ ๒๓๔ ซอยอ่อนนุช ๔๖ ถ.อ่อนนุช แขวงสวนหลวง เขตสวนหลวง กทม. ๑๐๒๕๐ **รับพนักงานขายทางโทร. ๕ อัตรา** รายละเอียดงาน ขายประกันรถยนต์ทางโทร.ประจำ Office คุณสมบัติ พิการร่างกายหรือการเคลื่อนไหว เพศชาย/หญิง อายุ ๒๐-๓๕ ปี วัน-เวลา ทำงาน วันจันทร์-วันศุกร์ เวลา ๐๙.๐๐-๑๘.๐๐ น. วันเสาร์ เวลา ๐๙.๐๐-๑๗.๐๐ น. สวัสดิการ ประกันสังคม คอมมิชชั่น เบี้ยขยัน โบนัสพิเศษจากยอดขาย ชุดฟอร์ม งานเลี้ยงประจำปี ท่องเที่ยว **ติดต่อ…**คุณสาทร แก้วพระโต โทร. ๐๙๘-๕๑๕๖๒๒๘ อีเมล์ satorn.k@totoinsure.com

**บริษัท ซังโกะ ไทย ออโตโมทีฟ พาร์ทส์ จำกัด** ที่อยู่ ๘๐/๑ หมู่ ๑ ต.คลองประเวศ อ.บ้านโพธิ์ จังหวัดฉะเชิงเทรา ๒๔๑๔๐ **รับเจ้าหน้าที่ฝ่ายบุคคล ๑ อัตรา** รายละเอียดงาน พิมพ์เอกสารต่างๆ จัดเก็บOTของพนักงาน ฝึกอบรมพนักงานเบื้องต้น งานด้านสวัสดิการของพนักงาน สแกน-ถ่ายเอกสาร งานเอกสารทั่วไป และประสานงานแผนก งานอื่นๆที่ได้รับมอบหมาย คุณสมบัติ พิการร่างกาย-เดินได้ สามารถช่วยเหลือตนเองได้ดี เพศชาย/หญิง อายุ ๒๕-๓๐ ปี วุฒิปริญญาตรี สามารถทำงานคอมพิวเตอร์ Microsoft Office ได้ดี สวัสดิการ รับประทานอาหารฟรี ค่าเข้ากะ เบี้ยขยัน ประกันชีวิตพนักงาน โบนัส ๒ ครั้ง/ปี ตรวจสุขภาพประจำปี Uniform รถรับส่งพนักงาน ฯลฯ **ติดต่อ…**คุณณัชณิชา พิชิตกุญชร โทร. ๐๓๘-๑๓๐๐๒๐ อีเมล์ [nachnicha@sangothai.co.th](mailto:nachnicha@sangothai.co.th)

**บริษัท นาป้า จำกัด** ที่อยู่ ๖๘ หมู่ ๕ ถ.พุทธมณฑลสาย ๔ ต.กระทุ่มล้ม อ.สามพราน จังหวัด นครปฐม **รับพนักงานธุรการ / ทั่วไป / ฝ่ายผลิต ๕ อัตรา** คุณสมบัติ พิการร่างกาย-เดินได้ เพศชาย/หญิง ไม่จำกัดวุฒิการศึกษา สวัสดิการ ประกันสังคม งานเลี้ยงบริษัท ชุดฟอร์ม ฯลฯ **ติดต่อ…**คุณธนัญญา โทร. ๐๘๒-๕๔๕๕๘๕๙ อีเมล์ [jantananya@gmail.com](mailto:jantananya@gmail.com)

**บริษัท เซ็นทรัล ฟู้ด รีเทล จำกัด สาขาสำนักงานใหญ่** ที่อยู่ ๙๙/๙ หมู่บ้านอาคารเซ็นทรัลพลาซ่า แจ้งวัฒนะ ออฟฟิศ ทาวเวอร์ ชั้น ๑๒,๑๕-๑๘ หมู่ ๒ ถ.แจ้งวัฒนะ ต.บางตลาด อ.ปากเกร็ด จ.นนทบุรี ๑๑๑๒๐ **รับพนักงานบริการลูกค้า ๓ อัตรา** รายละเอียดงาน ทำหน้าที่จัดเรียง และเติมเต็มสินค้าให้ครบถ้วน และงานอื่นๆ ที่ได้รับมอบหมาย คุณสมบัติ พิการร่างกายหรือการเคลื่อนไหว เพศชาย/หญิง อายุ ๒๐-๔๐ ปี วุฒิ ม.๓ สวัสดิการ ประกันสังคม กองทุนเงินทดแทน ประกันสุขภาพ โบนัสประจำปี staff party ชุดยูนิฟอร์ม ค่าเดินทาง เบี้ยเลี้ยงออกต่างจังหวัด เงินช่วยเหลือการสมรส และ เงินท่องเที่ยวประจำปี ฯลฯ **ติดต่อ…**คุณสุกัญญา คำตรี โทร. ๐๒-๘๓๑๗๓๐๐ โทรสาร ๐๒-๘๓๑๗๓๖๔ อีเมล์ [khsukanya@tops.co.th](mailto:khsukanya@tops.co.th) เว็บไซต์ [www.tops.co.th](http://www.tops.co.th/)

**บริษัท เอส.ดับบลิว.ฟู้ดเทค จำกัด** ที่อยู่ ๙ ซอยรามอินทรา ๑๙ แยก ๓ ถ.รามอินทรา แขวงอนุสาวรีย์ เขตบางเขน กทม. ๑๐๒๒๐ **รับเจ้าหน้าที่ฝ่ายผลิต ๑ อัตรา** รายละเอียดงาน ทำงานติดสติกเกอร์ หรืองานอื่นๆตามที่ได้รับมอบหมาย คุณสมบัติ พิการร่างกายหรือการเคลื่อนไหว เพศชาย/หญิง อายุ ๒๐ ปีขึ้นไป ไม่จำกัดวุฒิการศึกษา สามารถเดินทางมาปฏิบัติงานที่ กทม. (รามอินทรา ๑๙ แยก๓) หากสามารถเริ่มงานได้ทันที จะพิจารณาเป็นพิเศษ สวัสดิการ ประกันสังคม ตรวจสุขภาพประจำปี โบนัส เครื่องแบบพนักงาน ค่าน้ำมัน งานเลี้ยงประจำปี ส่วนลดการซื้อสินค้า ดูงาน/อบรมประจำปี ฯลฯ **ติดต่อ…**คุณวรรณนิภา มานะกิจศิริสุทธิ โทร. ๐๒-๕๒๒๖๑๗๕-๖ ต่อ ๑๐๖ แฟกซ์ ๐๒-๕๒๑๘๘๙๓ อีเมล์ admin@swfoodtech.co.th

**Rachakram Golf Club & Resort** ที่อยู่ ๘๔ หมู่ ๑ ต.ช้างใหญ่ อ.บางไทร จังหวัดพระนครศรีอยุธยา ๑๓๒๙๐ **รับพนักงานทำความสะอาด / คนสวน ๒ อัตรา** รายละเอียดงาน ดูแลงานสวน งานตกแต่งต้นไม้ / งานทำความสะอาดโดยรวมทั่วไป คุณสมบัติ คนพิการที่สามารถปฏิบัติงานได้ เพศชาย/หญิง อายุ ๒๕ ปีขึ้นไป ไม่จำกัดวุฒิการศึกษา มีความขยัน อดทนในการทำงาน สวัสดิการ ประกันสังคม เบี้ยขยัน วันหยุด ฯลฯ **ติดต่อ…**ฝ่ายบุคคล โทร. ๐๓๕-๗๕๐๖๒๙, ๐๓๕-๗๕๐๖๓๐ หรือ ๐๘๙-๒๒๗๕๐๕๐ อีเมล์ [hr@rachakramgolfclub.com](mailto:hr@rachakramgolfclub.com)

**คนพิการต้องการทำงาน**

**นางสาวนพรัตน์ พันธะพุมมี** อายุ ๒๓ ปี วุฒิ ปวช. พิการทางการได้ยิน (หูหนวก) **ต้องการงานบริการต่างๆ งานทำความสะอาดร้าน งานทั่วไป งานอื่นๆตามความเหมาะสม** สามารถพิมพ์ดีดภาษาไทยและภาษาอังกฤษได้ดี สามารถใช้คอมพิวเตอร์เบื้องต้น และสามารถใช้โปรแกรม Microsoft ได้ดี มีประสบการณ์ด้านบริการหน้าร้าน ถ่ายเอกสาร ปริ้นงาน ทำตรายางต่างๆ **ติดต่อ...**โทร. ๐๘๘-๗๘๕๕๓๑๔ หรือ อีเมล์ biafern408955@gmail.com

**นายสุทิน อินทรีย์** อายุ ๒๗ ปี วุฒิ ปวส. พิการทางด้านร่างกาย สามารถเดินได้ (ขาซ้ายลีบ) **ต้องการทำงานทางด้านช่างไฟฟ้า ไฟฟ้ากำลัง หรือช่างเทคนิคต่างๆ งานอยู่ใกล้ที่พัก แถวนิคมอุตสาหกรรมฉะเชิงเทรา หรือ ชลบุรี** มีประสบการณ์การทำงานด้านช่างเทคนิคไฟฟ้า **ติดต่อ...**โทร. ๐๘๕-๔๘๘๗๗๒๖ หรือ อีเมล์ nakato26@gmail.com

**นายวีระชาติ จาดนอก** อายุ ๒๓ ปี วุฒิปริญญาตรี พิการร่างกาย-เดินได้ **ต้องการงานทางด้านพนักงานบุคคล ประชาสัมพันธ์ หรือคีย์ข้อมูล** มีประสบการณ์การทำงานด้านสรรหาบุคคลากร โอเปอเรตเตอร์ **ติดต่อ...**โทร. ๐๘๕-๗๑๓๗๓๖๕

**นางมนธิรา นิมมา** อายุ ๓๓ ปี วุฒิ ม.๖ พิการสายตา (ตาบอดข้างซ้าย) **ต้องการงานทางด้านพนักงานธุรการ การจัดซื้อ หรืองานพนักงานทั่วไป ติดต่อ...**โทร. ๐๘๔-๗๖๑๒๗๑๒ หรือ อีเมล์ oillovely@hotmail.com

**นางสาวพรรุจา ธัญชนินกัญปภา** อายุ ๓๓ ปี วุฒิปริญญาตรี พิการร่างกาย-เดินได้ (แขน/ขา ด้านซ้ายอ่อนแรง) **ต้องการหางาน Operator ประชาสัมพันธ์ ประสานงานทั่วไป หรืองานอื่นๆตามความเหมาะสม** ประสบการณ์การทำงาน งาน Operator, Customer service, ประสานงานทั่วไป **ติดต่อ...**โทร. ๐๘๔-๖๖๓๕๕๕๖ หรือ อีเมล์ [thunchanin\_gunpapha.p@live.com](mailto:thunchanin_gunpapha.p@live.com)

**นายเอกรินทร์ ฟักนาค** อายุ ๔๕ ปี วุฒิ ม. ๖ พิการร่างกาย-เดินได้ ช่วยเหลือตนเองได้ดี **ต้องการงานทางด้านเอกสาร พิมพ์เอกสารต่างๆ ในคอมพิวเตอร์ การใช้โปรแกรมต่างๆ** สามารถใช้โปรแกรมmicrosoft excel เบื้องต้นได้ ใช้โปรแกรมadobe photoshop เบื้องต้นได้/ใช้โปรแกรมWondershare DVD Slideshow Builder Deluxeตัดต่อภาพและเสียงได้ อ่าน-เขียนภาษาอังกฤษพอได้ มีประสบการณ์ตำแหน่ง merchandies จัดเรียงสินค้า **ติดต่อ...**โทร. ๐๘๗-๕๑๔๗๐๓๘ หรือ อีเมล์ ekarin.aek@gmail.com

**นางสาวณัฐกฤตา สอนหมวก** อายุ ๓๗ ปี วุฒิปริญญาตรี พิการทางด้านการสื่อสาร (พูดไม่ชัด) **ต้องการงานทางด้านเอกสาร คีย์ข้อมูล คอมพิวเตอร์ หรืองานอื่นๆตามความเหมาะสม** มีประสบการณ์การทำงาน ผู้ช่วยทนายความ ธุรการกฎหมาย นิติกร (ลูกจ้างชั่วคราว) **ติดต่อ...**โทร. ๐๘๓-๖๗๑-๙๓๑๔, ๐๙๖-๕๓๕๓-๗๙๐ หรือ อีเมล์ believe.law.kk@gmail.com

**นางสาวมนัสนันท์ ราศี** อายุ ๒๗ ปี วุฒิ ม. ๓ พิการทางด้านร่างกาย สามารถเดินได้ (ไม่ต้องใช้อุปกรณ์ช่วยในการเดิน) **ต้องการงานทั่วไป หรือตามความเหมาะสมกับความพิการ ในเขตพื้นที่เมืองพัทยา หรือพื้นที่ศรีราชา จ.ชลบุรี และมีรถรับ-ส่งไปทำงาน** มีประสบการณ์การทำงานด้านพนักงานทั่วไปในโรงงาน **ติดต่อ...** โทร. ๐๖๓-๑๐๗๗๑๙๙ หรือ อีเมล์ Modtanoy184@gmail.com

**นางสาวศรีโสภา มีรอด** อายุ ๔๐ ปี วุฒิปริญญาตรี พิการทางด้านร่างกาย สามารถเดินได้ **ต้องการงานทางด้านฝ่ายบุคคล งานธุรการ การเงิน สรรหา จัดทำโบนัส เช็คสต๊อก จัดทำเงินเดือน หรืองานประสานงานทั่วไป ฯลฯ** มีทักษะ สามารถใช้คอมพิวเตอร์เบื้องต้นได้ (Microsoft Office) เรียนรู้งานได้เร็ว เข้ากับเพื่อนร่มงานได้ดี เคยทำบุคคล วางบิล รับโทร. **ติดต่อ...**โทร. ๐๓๔-๒๔๔๒๔๖, ๐๘๗-๔๐๐๘๗๗๖ หรือ อีเมล์ sisopa@gmail.com

**นางสุพร ลีลาประทักษ์** อายุ ๔๗ ปี วุฒิปริญญาโท เศรษฐศาสตร์ มหาวิทยาลัยหอการค้าไทย พิการร่างกาย-เดินได้ **ต้องการรับงานทำที่บ้าน : งานเขียนใบแจ้งหนี้,ใบกำกับภาษี/ใบเสร็จรับเงิน, ทำสรุป Excel ทั้งรายได้และค่าใช้จ่าย, งาน Presentation Power Point, รับพิมพ์รายงาน** **ติดต่อ...**โทร. ๐๔๔-๙๒๘๖๙๖, ๐๘๑-๒๕๗๓๒๑๑ หรือ อีเมล์ csleela@hotmail.co.th

**นางสาวเบญจพร ฉิมบุรุษ** อายุ ๒๔ ปี วุฒิ ม. ๓ พิการทางด้านร่างกาย ใช้เก้าอี้เข็น **ต้องการงานที่เกี่ยวกับงานฝีมือหรือคอมพิวเตอร์ทำที่บ้าน ติดต่อ...**โทร. ๐๘๐-๖๖๒๐๖๔๗ หรือ อีเมล์ banjapornasia@gmail.com

**นายภควัชร ทองเพิ่ม** อายุ ๒๓ ปี วุฒิปริญญาตรี พิการทางการได้ยิน **ต้องการงานด้าน งานช่างทอง ออกแบบเครื่องประดับ หรืองานอื่น ๆ ที่ใกล้เคียง ติดต่อ...**โทร. ๐๘๖-๓๑๘๓๖๗๓ หรือ อีเมล์ mmosza431@gmail.com

**ปันวีลแชร์เพื่อผู้พิการ**

****  **** 

ที่บ้านคุณมี "วีลแชร์" เก่าอยู่อย่าทิ้ง ส่งต่อเพื่อมอบให้กับผู้พิการที่รอโอกาสเคลื่อนไหว เสมือนแขน ขา และเป็นชีวิตใหม่แก่ผู้ยากไร้ เป็นหนึ่งโครงการที่คืนสู่สังคม เมื่อ**บริษัท ไอ.ซี.ซี. อินเตอร์เนชั่นแนล จำกัด(มหาชน) สนับสนุนค่าขนส่งรถ Wheelchair จากต่างประเทศ และ จัดทำภาพยนตร์เพื่อสังคม วิลแชร์เก่า “ให้ชีวิตใหม่” เพื่อช่วยเหลือผู้พิการทั่วประเทศกับโครงการจัดหาและสนับสนุนอุปกรณ์เครื่องความพิการสำหรับเด็กและคนพิการสถาบันพัฒนาการเด็กราชนครินทร์**

ทั้งนี้ **ยังจัดทำภาพยนตร์เพื่อสังคม “วิลแชร์เก่า “ให้ชีวิตใหม่” เพื่อบอกเล่าเรื่องราวของผู้พิการยากไร้ ที่ต้องการความช่วยเหลือจากสังคม และ รณรงค์ให้คนไทยหันมาบริจาคอุปกรณ์เก่าที่ไม่ได้ใช้งาน** เพื่อนำกลับไปปรับปรุง ประกอบ ดัดแปลง ให้เป็นเสมือนแขน ขา และ เป็นชีวิตใหม่แก่ผู้ยากไร้ สร้างการมีชีวิตอยู่ต่อไป เพื่ออีกหลายชีวิตที่ต้องดูแล

**จากการรายงานสถานการณ์โลกปี ๒๕๕๓ พบจำนวนเด็กพิการและคนพิการคิดเป็นร้อยละ ๑.๗ ของประชากรโลก สำหรับประเทศไทยจากการสำรวจของสำนักงานสถิติแห่งชาติ ในปี ๒๕๕๐ มีเด็กและคนพิการคิดเป็นร้อยละ ๒.๙ ของประชากรไทย และมีแนวโน้มเพิ่มขึ้นอย่างต่อเนื่องทุกปี** จากข้อมูลดังกล่าว สถาบันพัฒนาการเด็กราชนครินทร์ จังหวัดเชียงใหม่ กรมสุขภาพจิต กระทรวงสาธารณสุข โครงการในพระราชอุปถัมภ์ของสมเด็จพระเทพรัตนราชสุดาฯ สยามบรมราชกุมารี **ได้เล็งเห็นถึงปัญหาที่กำลังเพิ่มขึ้นอย่างต่อเนื่อง โดยเฉพาะปัญหาการขาดแคลนรถ Wheelchair และอุปกรณ์เครื่องช่วยผู้พิการ ที่เกิดขึ้นกับคนยากไร้ จึงได้รวมตัวกลุ่มอาสาสมัครทั้งชาวไทยและชาวต่างชาติ จัดตั้งโครงการจัดหาและสนับสนุนอุปกรณ์เครื่องช่วยความพิการสำหรับเด็กและคนพิการ (RICD Wheelchair Project) เพื่อจัดหาและสนับสนุนอุปกรณ์เครื่องช่วยผู้พิการและเด็กพัฒนาการล่าช้าที่มีความพิการร่วมด้วย ให้มีคุณภาพชีวิตที่ดีขึ้น** มีความคล่องตัว สามารถเข้าร่วมกิจกรรมทางสังคม และออกไปทำงานเพื่อสร้างรายได้และช่วยเหลือครอบครัวได้ โดยขอรับบริจาคอุปกรณ์ฯจากหลายประเทศทั่วโลก ทั้ง สหรัฐอเมริกา เบลเยี่ยม เนเธอร์แลนด์ แคนาดา เคนย่า ฯลฯ ส่งตรงมายัง จ.เชียงใหม่ เพื่อทำการประกอบ ดัดแปลง และปรับปรุงซ่อมแซมให้เหมาะสมกับสรีระของคนไทย

โดย**สมารถไปบริจาคไว้ที่ His & Her Shop ซึ่งมีกว่า ๘๐ สาขาทั่วประเทศไทย จากนั้น บริษัท ไทเกอร์ ดิสทริบิวชั่น แอนด์ โลจิสติคส์ จำกัด จะดำเนินการขนส่งมอบต่อไปยัง สถาบันพัฒนาการเด็กราชนครินทร์ จ.เชียงใหม่ เพื่อนำไปปรับปรุงและส่งต่อถึงมือผู้พิการต่อไป** หรือบริจาคเงินสมทบทุนช่วยเหลือผู้พิการโดยตรงได้ที่ สถาบันพัฒนาการเด็กราชนครินทร์ จังหวัดเชียงใหม่ กรมสุขภาพจิต กระทรวงสาธารณสุข **ชื่อบัญชี “โครงการจัดหาและสนับสนุนอุปกรณ์เครื่องช่วยคนพิการ” เลขที่บัญชี ๕๔๗-๐-๑๖๑๔๗-๑ ธนาคารกรุงไทย สาขาช่วงสิงห์ หรือโทรสอบถามเพิ่มเติมที่ ๐๕๓-๙๐๘๓๐๐-๔๙**(คมชัดลึกออนไลน์ ๑๖ ก.ค.๕๙)

**ก.คลังเตรียมลงทะเบียนผู้มีรายได้น้อยผ่าน๓แบงก์รัฐคาดปชช.แห่กว่า๕ล.**

**กระทรวงการคลังเตรียมเปิดลงทะเบียน ผู้มีรายได้น้อยผ่าน สถาบันการเงินเฉพาะกิจของรัฐ ๓ แห่งในวัน๑๕กรกฎาคมนี้คาดว่าจะมีประชาชนมาลงทะเบียน๕ล้านคน**...  
 เมื่อวันที่ ๑๓ ก.ค. ๕๙ **นายพรชัย ฐีระเวช รองผู้อำนวยการสำนักงานเศรษฐกิจการคลัง หรือ สศค.เปิดเผยว่า** **การเปิดลงทะเบียนของผู้มีรายได้น้อย ใน "โครงการลงทะเบียนเพื่อสวัสดิการแห่งรัฐ"** ล่าสุดระบบธนาคารมีความพร้อม ที่จะรองรับการลงทะเบียนเพื่อเป็นฐานข้อมูลสำหรับจัดสวัสดิการเพื่อช่วยเหลือผู้มีรายได้น้อยอย่างเหมาะสม เบื้องต้น คาดว่าจะมีผู้มีรายได้น้อยมาลงทะเบียน ๓ - ๕  ล้านคน จากจำนวนผู้มีรายได้น้อยทั้งหมด๒๐ล้านคนและมีผู้ที่ได้รับสวัสดิการของภาครัฐอยู่แล้ว๑๐ล้านคน    
 **สำหรับคุณสมบัติของผู้มีสิทธิลงทะเบียน "โครงการลงทะเบียนเพื่อสวัสดิการแห่งรัฐ"  จะต้องมีสัญญาชาติไทย อายุ ๑๘ ปีขึ้นไป หรือเกิดก่อนวันที่ ๑๖ สิงหาคม ๒๕๔๑ เป็นผู้ว่างงานหรือมีรายได้ไม่เกิน ๑ แสนบาทต่อปีในตั้งแต่ปี ๒๕๕๘  และจะต้องเปิดเผยข้อมูลส่วนบุคคล เช่น** รายได้ การถือครองทรัพย์สิน หนี้สินคงค้าง แต่หากเป็นผู้ป่วย **หรือเป็นผู้สูงอายุเกินกว่า ๗๐ ปี หรือผู้พิการ** จนไม่สามารถเดินทางไปลงทะเบียนด้วยตนเองได้สามารถมอบอำนาจให้ไปลงทะเบียนแทนได้แต่ต้องแสดงหลักฐาน  
 การลงทะเบียนให้นำบัตรประจำตัวประชาชนไปลงทะเบียนที่ ธนาคารออมสิน ธนาคารเพื่อการเกษตรและสหกรณ์การเกษตร หรือ ธนาคารกรุงไทย  **ระหว่างวันที่ ๑๕ กรกฎาคมถึงวันที่ ๑๕ สิงหาคม ๒๕๕๙** ซึ่งยืนยันว่า จะไม่มีการเปิดเผยข้อมูลส่วนบุคคล (ไทยรัฐออนไลน์ ๑๕ มิ.ย.๕๙)

มูลนิธิพัฒนาคนพิการไทย ๒๙ อาคารชัยพฤกษ์ ถ.วิสุทธิกษัตริย์ แขวงบางขุนพรหม   
 เขตพระนคร กทม. ๑๐๒๐๐ โทร. ๐ ๒๒๘๑ ๙๒๘๐, ๐ ๒๖๒๘ ๕๗๐๑, ๐ ๒ ๖๒๘ ๘๑๕๕

โทรสาร ๐ ๒๒๘๑ ๙๒๗๐ http:// www.tddf.or.th E-mail : office@ tddf.or.th, [tddf\_or\_th@hotmail.com](mailto:tddf_or_th@hotmail.com)



**รายนามกรรมการมูลนิธิพัฒนาคนพิการไทย** นายชูศักดิ์ จันทยานนท์ - ที่ปรึกษา นายสำเริง วิระชะนัง - ที่ปรึกษา

**นางสาวกัญจนา ศิลปอาชา - ประธานกรรมการ** นางขนิษฐา เทวินทรภักติ - รองประธานกรรมการ

นายนิกร จำนง - กรรมการ นายศุภชีพ ดิษเทศ **-** กรรมการ อธิบดีกรมพัฒนาสังคมและสวัสดิการ - กรรมการ อธิบดีกรมการแพทย์ - กรรมการ เลขาธิการสำนักงานคณะกรรมการการศึกษาขั้นพื้นฐาน - กรรมการ ผู้อำนวยการสำนักงานพัฒนาการกีฬาและนันทนาการ - กรรมการ นายธีรวัฒน์ ศรีปฐมสวัสดิ์ -กรรมการและเหรัญญิก - นายวีระศักดิ์ โควสุรัตน์ - กรรมการ และเลขาธิการ นายสุภรธรรม มงคลสวัสดิ์ - กรรมการและผู้ช่วยเลขาธิการ